Articles – Page 2 – Chin International Daily News\nSermons (Pathian Thu)\nVideos (Album Thar)\nChin International Daily News\nArticles, Falam Version\t February 19, 2019 February 19, 2019\nMino le Calai\nA hmaisa in Calai kan ti ringring mi hi ziangsaw a si. Salai Lal Siang Aung in Calai timi cu “Ca hi cabu in siseh, mekazin in siseh cahnah cungah kan ngan khummi a si” a ti. Wiiliam Shakespeare cun, “Calai cu milai nun sung muril tarlangnak a si” a ti. Siamkima Khawlhring cun “Calai cu mailai nunnak thawn pehtlai-aw mi ziang thu pohpoh, can reipi sung sullam nei zetih mawite ih ngan hi a si” a ti. Darchhawna khalin “Calai timi cu tong thu le hla ih reel suah mi cu a ngan rori ih ngankhum mi, milai nunak, thinlung le khawruahnak tiang danglam ter theimi a si” a ti ve. “Calai cu milai thinlung le khawruahnak duh zawng le huat zawng, lungleennak le umharnak, ai-puannak le nomnak, duhthusam le suangtuahnak kan neih mi thu le hla pawl cu tong suak le sak suak men lawngah cem ter lo in, lehnu ih siar le sak suah saal theih dingin, hloral lo dingih CA rori ih ngakhum mi hi a si” Salai Sen Ro Sang. Tuitum ah mino le calai a thupitnak lam ka rel tum ih a tawi thei bik le fiang thei bik in ngan kan tum ding. A pakhatnak ah Calai le Mino hi Miphun thansonak hrangah an thu pi.\nMino le Calai hi then theih lo rorin’ an thupi veve tin ka hmu. Ram le miphun a thanso le thanso lo tahfung cu Mino le Calai hi an si tin ka hmu ve. Miphun timi cu minung umkhawmmi a si ruangah miphun timi cu a nung, a cangvai, a thangso, a tumsuk in a cemral theimi a si. Cuvekin Calai khal miphun vekih a nung thei in a cemral theimi asi ruangah kan khaisan vivo a tul a si. “Calai nei lo tu miphun cu miphun hlo an si”. Kan miphun tongih kan tong lo ahcun kan sinak kan hlohter cuahco tinak a si ve. Ram thangso le so lo tahfung cu Calai ih tah a si ruangah cangantu pawl hi kan ram miphun thansonak hrangah dingih tawlreltu thupizet an si. Cu rualrual in Miphun thansonak dingah hi zawnah nang khal na thupi tuk. Kan lai tongih ngan mi cabu pawl tha peek ih lei ih siar lam zawng khal in tan na la thei ve a si. Cuti ih kan lei ih kan siar cio a si ahcun a rei hlanah kan ram, kan hnam le kan miphun a thangso dingih kanmah khal mi kan bang ve ding.\nKan ram, kan miphun, kan mino, kan thawn a rin theinak ding ahcun Calai hna tuan sunglawi hi kan tuan tlang a tul. Khatlamah mino in calai lam a thawt zia a theih theinak ding ahcun hruaitu khalin thazang pek thiamih, a hruai thiam a tul ve. Salai Lal Siang Awng in ‘Calai duhdingah tawngpa fialih fialawk khal a theih lo’ a rak ti ih a dik zetmi a si. Calai hi ei in bangin hmankhat teah a thawnak tla theih a thei lo. Nuam tete thinlung sungah hna a tuan ih thutheihnak khawruahnak a thanso hnu lawngah a thawtnak hi theih a si theu. Calai a duhdawih zir tam le siar tam nana cun a hngilhmi tamzet hmansehla ziang zir lo, siar lo tu aicun a tikcu teah le a tul can teah a zir le siarmi cun man an nei ter thotho.\nKhah, kan ram ah kan Calai a lal lawngah miphun a thangso ngaingaimi kan si thei ding. Curuangah cui kan calai a lal theinak ding, a cah vivo theinak ding ahcun mino thaisun hruitu nang le kei hin tuan vo tumpi kan nei. Mino hin Calai hi a um san men ding a si hrimhrim lo. A thangso rero mi leitlun ih kan um bangin kan Miphun hi thangsoter ve hram uh si tihi ka lo sawm duh ngaingai a si. Kan mit kan vun vangter in kan meng kau deuh thlang kei uh.\n1.Ram Ling Hmung, Salai, “Kan Calai le kan tuanvo” Lailun, 1997.p75-77\nSen Ro Sang, Salai, Hliakhlai ve lang kan calai” Yangon, E.LC.2001. p.1-8; 39-55\nFalam High School Daimond Jubilee Mekazin ( 1906-1981) p. 18-19; 51-53\nKap Cin Thang, “ Kan Calai le kan tuanvo” Chin Nun Mawi, Aug. 1996. P.12-18.\nFalam Khawpi Kum 100 Kimnak Mekazin( 1906-19810) p.160\nFalam High School Daimond Jubilee Mekazin ( 1906-2006).\nArticles, Falam Version\t February 19, 2019\nChin Cafang Kom Dan\nLAICA NGAN KOM DAN\nTongfang kom ding kom lo le, kom lo ding kom hi siar sual a awl tuk ruangah le kan ca ngan mi sullam a tidanglam thei ruangah theih a tul zet. Curuangah tongfang ngan kom dan cu a hnuai lam vekin a tawi thei bik le a fiang thei bikin ngan a si.\nDuhsan pakhat nei mi tongfang pohpoh cu kom ding. Ttn. 1. Awloksong 2. Anka 3. Boruak. Camcin\nA hram a thuahaw mi tongfang kom ding. Ttn. Belbel 2. Cengceng. 3. Pohpoh\nHrekthuan tongfang kom ding. Ttn. 1. Bembi 2.Fuahfo 3.Kuahko\nMilai hmin ngan tikah kom lo ding, cafang tumpiih thawk thluh ding. Ttn. Than Bil Luai, No Than Kap\nRam hmin le khaw hmin pawl cu kom ding, cun a thawknak lawng cafang tumpi hman ding. Ttn. Lairam, Lotharawn. Asinan san dangdang nei mi cu a dangdangin ngan ding. Ttn. Sim Dihai, Old KhuangLung.\nNambar hmuahhmuah cu a lakih “le” a um lo ahcun peh thluh ding. Pakhat, Zakhat, Za le sawmnga\nCawlhkar hmin le thla hmin cu a thawknak lawng cafang tum hmanih ngan kom thluh ding. Ttn. Rinni, Nipini, Meisen (January), Fanger (October)\nTONGFANG HRAM LE THUBET NGAN KOM DING\nThubet phun hnih a um ih, thuhmaibet le thudungbet an si, Thubet cu kiang ih thu thawn ngan kom ding asi.\nLai tongah thuhmaibet ci dangdang a um.\nSa: sabek, sakhi, saphai, sakuh, adt…\nCa: calai, catluan, casual, cabu, cabawm, cahnah, adt…..\nPa: pakhat, pahnih, pathum, parol, pahmei, adt…….\nKhua: khuanu, khuapa, khuaruat, khuangai, khuavang, adt………\nKhaw: Khawkhan, khawlai, khawtluang, khawsia, khawte, khawri, adt…..\nVa: valah, vaca, vakok, vanim, vavu, vahui\nTi: tithianghlim, tifel, tihlo, timawi, tithe, tilawm, tifuh, adt…..\nUarnak. Ti em- ti emah. Taktak- taktakah\nHngawngsalnak ( Reflexive Marker) Ttn. Kholh- kholhaw\nTuankhawmnak. El- elaw: Nuho an elaw. Lek- lekaw: Nauhak pawl an lekaw\nTuahrel hmin ih tuahnak. Umnak, cennak, telnakm, duhnak, bawmnak\nFiangternak Cangcop hmin ih tuahnak. Mawizia, thatzia, sunlawizia\nTuahrel ihsin fiangtertu tuahnak. Nelum, duhum, tihnung,\nThil hmin dungbet\nRualpi, fehpi, tanpi, umpi, adt….\nA note hmuhsaknak. Vokte, arte, cawte, sete, uite\nA te ci relnak. Keite, lungte, khaute, ngate, adt…..\nTisal/tisak hmuhsaknak. Pesal, Lasal, dilsal, peksak, ngansak\nHnawn hmuhsaknak. Fehsan, thihsan, tlunsan, tuansa, zirsan, adt……\nTeter hmuhsaknak. Tuahter, fehter, thoter, mawiter, adt…\nSinak langtertu Neitu, zirhtu, betu, hruaitu,adt……\nHminsawng thudungbet. Amah, anmah, keimah, nangmah, adt……\nFiangtertu thudungbet. Tihnungza, duhnungza, hahioza, ningzakza, zangfahza, mangbangza, adt….\nSource: Salai Sen Ro Sang, “Lai Ca Ngan Kom Dam”, 2018.\nArticles\t February 18, 2019\nVan Cung Lian (UK)\nChin National Day ni cu kan umnak hmun tin kim ah sunglawi zet ih hman a si thlang ding. Himi ni ah, kan Chin nunphung, thuam le lam pawl hmuhnak kan nei hlei ah, himi ni hi ziangtin a rak cang ti khal sim ringring a si. Cutin kan sim tik ah, kan sim dan, a bang aw cio lo. Mi tampi cun Chin National Day cu hlanlaisan ih kan rak hman mi “Miuk dan” kha siatbal in danthar a si mi Democracy ah kan thleng ni, mi hrek cun, Falam ih mipi 5000 lenglo tong khawm in thu rel cat a si ruang ah, Chin mi lungrualnak kan lang ter ni, mihrek cun Feb ni 20 nihi kan Chin thuanthu ah thupi mi ni a si rengreng tin khal Feb ni 20 sunloihnak ni, ti vek in a phunphun in sim a si. Cun, hlanlai kan pi le pu pawl in, a sansan ih an rak hman mi, miuk dan hi, rothil pakhat ih kan kilkhawi sawn ding mi a si. Himi dan siatral in dan thar kan thleng ni hi National day tiah ko a tlak lo tiah a ti tu khal an um. Daan thleng ni meimei, National Day ih ko a tlak lo ti tu khal kan um.\nCun, thuanthu kan sim tik khal ah kan sim mi kum le ni thla khal a bang aw lo. Tahthimnak ah Chin National Day Golden Jubilee Magazine sung ah Pu Vum Thu Mawng ih homi Chin National Union Organization le mirang pawl an tonawk ni hi Robert Siang Lian in 1938 ah a si tiah a ngan. Asinan, Mindat Zuzin in cun 1940 ah a si tiah a ngan. Cun, mipi rasuak zat an sim mi khal a bang aw lo. Pu Vum Thu Mawng te pawl an rak cangvainak ruang ah kaih an tuar ih, cui kaih an tuar ni khal cu mihrek in Feb 20, 1939 ah tin an sim. Mi hrek in Feb 25 1940 tivek in a dang dang in kan sim cio. Cun, February ni 20 ih mipi a ra suak tu khal 5000 an kim thei lo lawlaw, Falam vek khuate ah khawiah an riak ding tivek, mahte ruahnak in a cang theilo tiah a eltu khal kan tam zet.\nHi thu pawl sim fiang ding ah le Chin National Day kan pu le pawl in ziangruang ah Feb 20, 1948 hi an rak hril timi pawl zingzoinak ka rak nei. Nan thei cia vek in, kan mah Chin mi ih ngan mi pawl cu pakhat le pakhat kan bang aw lo tik ah, mirang pawl ih rak ngan ta mi pawl hi zum a um bik ding tiah, hi thu pawl ih London ih The British Library ah le Yangon ih National Archive Department pawl ah records pawl ka va hawl.\nNi bang aw lo mi tete sim fiangnak\nThuanthu kanzoh hlan ah ni a bang awi lo mi tete sim fiangnak nei hmaisa sehla. Chin National Day ni ih kan sim tambik mi cu 1918 Feb ni 20 ah U Vum Thu Maung te ho in Maymyo ah Chin Education Uplift Society (CEUS) an rak din timi hi a si. Himi thu hi Evidence ngaingai in cu ka hmu thei lo. Chin National Day thuanthu a ngan tu le speech a pektu hrekkhat pawl ka sut tik ah, Chin National Day Golden Jubilee Maganzie ta an lak sin mi a tam. Pu No Than Kap ih “A critical analysis of Chin National Day” timi sung ah, cangantu Mindat Zuzin hnen ah hi thu thawn pehpar aw in a rak sut dah nan, khatlam in Evidence ngaingai an hmuh thei lo. Pu Than ih ngan mi sung ah cun himi ni ah CEUS in Chin ram ah Kawl ca zir an cawl ter mi an duh duhlonak an phung tiah a sim. The Chin Education Uplift Society (one of the leaders was Vawmtu Mawng) made a protest against the decision of the British authorities to rescind the teaching of Burmese language in Chinland.\nKa zingzoi thei tiang ah cu, himi hi 1918 ah cu a cang thei ding a bang lo. Ziang ah tile U Vum Thu Maung thu research ka tuah tikah, a nih hi 1900 ah a suak ih, a kum 17 a ti ah Mirang ralkap a lut ih, kum 18 (1918) ah cun Laitlang ah Mirang ralkap thawn ral a do rero lai. Maymyo ih a umnak cu 1922 lam lawng in a si lai. Pu VTM ih kuttang ih hna rak ṭuantu Pu Sein Yaw Aung in cun, hi ni hi 1922 Feb 20 ni ah a cang mi a si tiah i sim. Cunah cu, U Vum Thu Mawng khal Maymyo ih ralkap a ṭuan lai fang a si ih a si ding a awm ang zet. Cun, Chin ram ih Chin (Laizo) ih cazir hmaisabik ih Falam tlawng ah a si ih, 1925 kum ihsin zir thok a si. 1925 ihsin Kawl cazir an cawl ih, English le Chin (Laizo) in an rak zir. Tlawng hmin khal Varnarcular School tiah an thleng. Thlanglam Chin ram ah Cho ca an neinak hi 1935 lawng in a si lai. Cunah, 1918 ahcun, cutin Kawlca zir lo ding ih thu tuahmi a um hrih lo ih, ziangbik si pei protest an rak tuah timi hi evidence ngaingai in ka hmu thei lo. Asinan, hihi cu analysis base in ka sim mi si.\nCun, Chin National Union Organiztion (CNUO) hi 1928 Februay 20 ah din a si tin mi tam pi in an sim ṭheu. Asinan, Pu Vum Thu Maung ih Memoir sungah cun 1934 kum (ni le thla ngan lo) ah kan din thei tiah a ngan.\nA dang ni le thla pawl cu Mirang pawl ih rak ngan mi documents pawl ka hawl thei ih, an rak ngan mi ni le thla pawl tla cu.\n1) Kanpetlet in Mirang le Chin mipi tonkhawmnak – 1940 February 20 (See Document 1)\n2) Mipi ra suak zat – 1000-1500 (See Document 2)\n3) U Vum Thu Maung homi pawlkom in duhlonak langtertu – 200-300 (See Document 2)\n4) U Vum Tu Maung le a ho pawl kaih an tong ni le, Thuthangca (Thurihyah) in an kaih thu an suah ni 18 April 1940 (Thurihyah). (See Document 3)\nMirang pawl ih rak ngan mi records hi a hnget khoh mi records a si tiah kei cun ka pom. Curuang ah, a tlun ah ni a bang aw lo mi tete pawl hi hmailamah himi attach ka tuah mi records in a ṭhathnem pi ding tiah zumnak ka nei.\nChin Ram Thuanthu Tawi\nMirang pawl in Chin ram in ra uk hlan tiang ah kan mah dan le nunphung ten, kiangkap ih cawhpawlhnak (influence) tel lo in kum rei pi kan rak ding. Tlaisun pawl cun Democracy dan vek in, misenpi ih hrilmi “Fahlam Council” in kum reipi a rak uk hai. Cucu, Kawlram ih Frontier Area Administration Director a rak ṭuan dah tu HNC Stevenson in Tashon Democratic Council tiah a rak ko. Pengdang ahcun hnam le khua kilkhawi theitu ding milai, micak le mi ralṭha pawl in miuk ah an rak hril ih, tesinfa sawng aw dan in kan rak ukawk. Miuk pawl khal cun, an mah pakhat ih thuneihnak ih uk si cuang lo in, vengsuak upa hril in, vengsuak upa pawl thawn thurawn aw hnu in thuṭhen a rak si. Vengsuak upa pawl cu Khuangcawi thei tivek, milian sung in rak hril a si. Chinram zaten political system pakhat tang ah kan rak um lo nan, hnam khat le hnam khat tonawk ih pehtlaihnak cu a rak um ring ring. Cun, sumdawnnak lam khal ah pengkhat le phengkhat ah thilri zuarnak le thlengawk khal kan rak nei. Khua le Khua, Hnam le Hnam khal cu thazang cuhawnak (power) hrang ah kan rak do aw theu.\nLenglam ihsin kan Chin ram in ra do tik khal ah hnam khat le khat karlak ih buainak tete tan in, lungrual ten kan rak do. Chinram lak ding ih Mirang pawl do ding ah, Sizang, Sukte le Kamhau pawl khal hmunkhat ah kom aw ih Mirang pawl thawn nasazet in an rak do aw. Mirang ralbawi. Gen. George White in “ka dodah mi ral pawl ah ngah harbik le neh har bik an si” ti tiang in a rak sim dah. Chinmi pawl do awknak ah, ralthat lamih sunloihnak pekmi Victoria Cross tiang Mirang ralkap pawl in an rak hmu. Tlaisun khua khal ah Tlaisun, Zahau, Hualngo, Khuangli le Falam peng pawl an rak khawm awk. Hakha peng khal ah Zokhua le Sakta khal Sakta ah an rak khawm awk. Cun Zotung le Senthang pawl khal Khawpi khua ah an rak khawm aw ih, an za ten Fahlam pi thawn pehtlaihnak nei in Mirang pawl cu an rak do.\nKan Chinram pi miin in rak do tik ah, hnam le peng sung ih kan dang awknak tete pawl tan san in kan Chinram humhim dingah lungrual zet in kan rak do. Mirang pawl in Chin ram an uk hnu ah, an mai hrang ih uknak olsamnak ding ah, Miuk pawl hnen ah thuneihnak tum zet pek in, Miuk pawl hmang in, kan ram in rak uk. Mi uk in mipi hnen ah siah an khong, cui siah pawl cu Mirang pawl thawn a hrek veve in an rak ṭhen aw. Cui siah pek mi pawl tel in Mirang pawl in Tlawng, Sizung, Lamzin pawl in rak tuah sak.\n1930 hnu lam ih sin U Vum Tu Mawng ih homi Chin National Union Organization (CNUO) khal in mipi thazang thawn lungrual zet in zalennak ngah thei ding ah cangvaihnak nasazet in an rak nei. Kawlrawn ih zalennak ngahnak ding ih cangvaitu pawlkom pawl thawn khal pehtlaih awknak an rak nei. 1940 February ni 20 niah Mirang lamih thuneitu, Magwe Commissioner, Chinram Zipeng, Miuk, Khuauk pawl le U Vum Thu Mawng teih ho mi Chin National Union Organization pawl ton khawmawknak an rak nei ih Magwe Commissioner Mr.McCraken in, an dil mi pawl pek thei a si lo thu a sim tik ah duhlonak an rak lang ter. Chin ram Zipeng bawi in politics lam cangvaihnak neilo ding in ralrinnak tu le tu an pek. Asinan, an cawl duh lo ruang ah Mirang pawl in CNUO ih hotu pawl cu thawng an thlak. Hotu pawl thawng an tlak nan, mi dang an kai ih cangvaihnak an nor sinsin. Mirang pawl cun a cangvai tu pawl thawng an tlak vivo ih, cutin Chin mi hotu le mipi 135 lenglo an rak kai ih Falam, Hakha, Tedim, Mingyan le Katha thawnginn pawl ah thawng an rak thlak. Mi hrek cu Cooly tla an ṭuan ter.\nLeitlun ralpi voi 2 nak Chin ram ah a ra thelng tik ah, Mirang pawl cu India ah dung an sip ih Japan in rei lo te in rak uk. Chin ram ra kai tu Japan pawl khal Chin Hills Battalion, Chin Levies, Pu Vum Te Mawng homi ralkap pawl, Sukte/ Sizang Independence Army pawl le Mirang pawl in an rak dawi suak.\nLeitlun ralpi voi 2 nak a ṭheh hnu ah cun, Kawlram pi cu Zalennak ngah din din hmun a rak si thlang. Aungsan- Atlee cachuk hnu ihsin, tlangpar mi pawl in Burma ram sungah an tel duh a si ahcun an tel thei ti a si tik ah, ဖ.ဆ.ပ.လ cun Lai tlang ah ခ်စ္ၾကည္ေရးခရီစဥ္ in U Vum Thu Mawng le palai dang pawl a rak thlah. Cutin, Kawlram zalennak a ngah a si ah cun, Chin ram teh Kawlram ah kan kom ding maw timi thurel ding ah Miuk Pu Hlur Hmung, Pu Kio Mang le Pu Pum Za Maang le ṭonglettu Pu Kawl Sum cu 1946 kum ah, Panglong khua ih tuahmi thurelnak ah an rak tel. An ra tlun hnu, 1946 October thla ah Falam ah Chin ram kulh ih Miuk pawl le thuneitu 52 pawl ton khawm aw in thurelnak an rak nei ih, resolution pa 4 an rak suah. Cu pawl tla cu: 1) Chinram cu Mirang tangah um hrih ding, 2) Tlangparmi adang pawl thawn pawlkom aw ding,3) Chin mi pawl kan ṭhangso ih, kan mah hmailam thu kan mah ten kan lai rel thei ding dinhmun kan si ah cun, Burma ram kan kom ding, Cui din hmun kan si lo ah cun, Burma ram thawn a dang ten kan um ding thu an rak suah. Himi thurel nak tho tho ah, Pu Hlur Hmung, Pu Kio Mang le Pu Pum Za Maang tla cu 1947 ih tuah ding mi Panglong ah feh ding mi an lungkim.\n1947 March 3-5 tiang Gangaw peng, Htilin ih tuah mi Chin-Bama Rualremnak (ခ်စ္ၾကည္ေရးညီလာခံ) cu Chin mipi 3000 le hotu thlanglam Chin ram ih sin U Vum Tu Mawng, saklam Chin ram ihsin Zokhua ihsin Pu Za Hu le Kawl aiawh in Dedok U Ba Cho thawn zatekom mipi 10,000 lai thurelnak an rak nei ih, hmailam ah bangrepten (တန္းတူညီတူ) in kan um tlang ding tiah lungkimnak an rak nei ih, Chin-Bama duhdawtawk nak theihternak lung khal an rak phun. 1947 ih tuahmi Panglong conference thawng in Kawlram pi sungah lut in Union of Burma tiih cang suak thei ding ah, kan pu le mi pathum pawl in hmin htoot nak an rak nei.\nZalennak le Danthleng – Enquiry Commission\n1948 January 4, niah Mirang hnen ihsin Zalennak kan ngah ih. 1947 Danhrampi vek in Chin Special Division hrang ah Chin Affairs Council (CAC) kan rak nei thok. CAC cun Chin ram ih ukawkdan thleng ding in hmaisabik ah an rak zuam. Mipi duhnak vek in, hlanlaisan ihsin Mirang san tiang kan rak hmang mi tesinfa sawngawk ih ukawkdan ihsin Democracy dan ih thleng ah Enquiry Commission cu Kumpi Acozah ih siannak in, 1948 kum Feb ni 6 ni ah an rak din.\nEnquiry Commission ih tumtah mi cu danthlengawk dingah Miuk pawl ih ruahdan le mipi ih ruah dan thei ding, Miuk dan thleng tikah Acozah ih thuneihnak hnaihnok lo ding dan pawl hawl in Kumpi Acozah hnen ah thuthunlut ding a si. Enquiry Commission cun 1948 Feb ni 12 ihsin ni 18 tiang Tedim, Falam le Hakha peng pawl ah mipi le Miuk pawl ih ruahdan an zirzoi. Cutin, an zirzoi rero lai cu Falam ih Kawlram pi Zalennak sunloihnak puaipi an tuah lai fang thawn a rak deng aw.\nFalam Khua ih Mipi 5000 tonkhawmnak\nMi tampi cun, Falam ih mipi 5000 leng lo tonkhawm nak hi Miuk dan dunlonak thurel ding ih kokhawm mi ah an ruat ṭheu. A si hrimhrim lo, Kawlram pi Zalennak kan ngah mi sunloihnak ding ah tuahmi a rak si. Cutin mipi tampi an ra suak tik ah thurelnak khal an nei cih mi a si. Zalennak cu January ni 4 niah kan ngan nan, Rampi President rori le ramuk tu bawi pawl tel ding a si ruang ah Feb ni 19-22 ah an tuah naksan a si. Hi mi puai ah Rampi president Sao Shwe Taik a mah rori Falam ah a rak ra. Himi puai tuahnak ding hrang ah Kumpi Acozah ih budget Rupees/ 21000 an rak pek.\nMi tampi cun Falam vek khua ah mipi 5000 rasuak thei cu a cang thei lo tiah an sim. Culai ih Hakha MP Pu Ro Thang in mipi 5000 kan kim a si tin a rak sim dah. Cun, culaiih Falam Zipeng Pu Tuang Hmung ih kumtin Report sung khal ah, mikhual 5000 lenglo kan nei tin a ngan mi kan hmu thei. Pu Tuang Hmung ih report sung ah Paletwa (culai in Rakhine saklam) ihsin palai pawl an ra thu, thupi zet in a ngan.\nChin thuanthu ah hmaisabik thurelkhawm ih an ra telnak a si. Mi pakhat cu Paletwa ihsin Falam ah ke thawn rori a ra pok. Cuvek tho tho ih, himi puai le thurelnak ding hrang ah Kanpetlet, Matupi, Hakha le Tedim ihsin mikhual an ra suak cio. Falam peng sung ih Miuk pawl khal in, Falam ah pok cio ding in thu an rak suah. Mi hrekkhat cu, politics rel ding ah si lo in, Rampi President Sao Shwe Taik le Chin Affairs Minister U Vum Thu Mawng hmu duh ah an ra suak.\nCui san ih a ra tel tu pawl ih simmi: Cozah hnatuan tu Pu Tuang Hmung ih Report hi kan hrang ah Evidence thabik a si. Kumpi Acozah ih budget Rupees 21000 a suah sak hi a rap thlak nasa. Culaisan ah siapi pakhat hi Repee 20 a rak si. Ralkap pakhat ih thlahlawh hi Rupees 15 a rak si. Budget le um, cuhleiah Chin thuanthu ah Chinmi pawl zalenzet ih thu an rel thei hmasabik can khal a si, cun Rampi President Sao Shwe Taike amah rori hmu ding thawn, mipi 5000 lenglo an ra suak cu mangbang a um lo nasa.\nFalam khua ih mipi 5000 Thurel khawmnak\nThurel nak an thok pekte ah cun, Cozah lam ih palai, mipi lam ih palai tin palai teten thu an rel nan mipi pawl an tel vivo. Feb ni 20 niah Fimthiamnak lam, Harhdamnak lam le Transport lam thu pawl an rel. Cun, Enquiry Commission ih zingzoi rero lai mi ukawkdan thleng awk ding thu khal rel a si. Ukawkdan thleng aw ding ah Pu Thawng Za Khai in thu a thun lut ih Pu Sum Mang le Pu Thang Mawng in an lung kim pi. Hi thu hi can pek in an rel ih, a duh lo tu an um. Cuhrangah, meeting Chairman in Vote lak ding ih thu a rel cat. Vote an lak tikah ukawkdang thleng duh tu mipi 5000 an um ih, a duh lo tu 17 an rak um. Cutin, meeting Chairman in ukawkdan thleng ding in thu a rel cat.\nEnquiry Commission ih Kumpi Acozah hnen ih pekmi Report\nEnquiry Commission cun, danthlengawk ding thu cu Feb 22-26 tiang zingzoinak an nei peh vivo. Feb ni 26 niah Cozah hnaṭuan Wanthock pawl thawn tonkhawm awknak an rak nei ih hmailam in an feh thei dan ding thu pawl an rak rel. Mipi in dan thleng ding an duh thu an hmu fiang nan, a san san ih kan rak hman mi dan hmakhatte ih thleng ding hi thil ol a rak si lo. Cutin, Enquiry Commission in an zingzoinak report cu Kumpi Acozah hnenah 1948 September ni 30 niah an rak pek. Report sung ih an dil mi cu, Miuk dan aiah Democracy dan hamng ding, cule Miuk pawl an sung lo nak ding in bawmnak pek ding pawl a si. Kumpi Acozah khal in lungkimnak a rak nei. Cutin, Chin Affairs Council in 1948 kum October ni 12 ih tuahmi Consstituent Assemby Parliament (တုိင္းျပဳျပည္ျပဳ လႊတ္ေတာ္ ညီလာခံ) ah danthleng ding cu Kumpi Acozah ih nemhnget nak a nei. Cun, Chin Affairs Council ih ngan mi “Chin Special Division Act 1948” khal cu nem hnget a si. Cui ni ihsin thok, Mirang pawl ih an rak tuah mi Chin Hills Regulation Acts 1896 cu a rak thi ih kan mah Chin mi pawl ih nganmi Chin Special Divison Acts 1948 rak hman a si.\nChin National Day hrang ah “Ni” an hril\n1948 ihsin 49 tiang, CAC cu danthleng aw ding, dan hmang ding mi pawl tuah, ṭhansonak lam le mipi hnen ih Democracy thu pawl zirhnak ah an can a cem ih Chin National Day hrang ziang khal an rak ruat man lo. 1950 kum ih sin Chin Affaris Council cun National Day nei ding thu an rel thok. Chin mi pawl hi Union of Burma sungah hmun dang dangah um hman seh la, unau suak khat, miphun pakhat kan si ruangah lungrualnak leh ṭuantlangnak a thupi tuk ti mi hi an rak thei. Curuangah Chin Affairs Council cun hmun kip ih um kan Chin miphun cu hmun khat ih kan hlawmkhawm thei nak ding le Politics lamah kan cak vivo theinak dingah “Chin National Day” kan neih a thupi ti an hmu fiang a si.\nCuruang ah 1950 October ni 9 ih tuah mi Chin Affaris Council Meeting ah U Vum Thu Mawng in National Day kan nei a ṭul, Cun National day hrang ah ni kan hril ding ih cucu tu niah kan nemhnget ding tiah thu a thun lut. U Vum Thu Mawng cun, ka thu thun lut nak san cu ram tin kim ah National Day an nei cio vekin kan nih Chin mi pawl khal National Day kan nei a ṭul ruang ah a si tiah a sim. Cui thu thun lut mi cu Matupi MP Pu Sang Nim ih a lungkim. U Vum Thu Mawng cun, hi thu hi, Chin Special Division Commissioner thawn nithum sung kan rel zo nan, kan ruah mi ni thum sung in, ziangmi ni bik hi National day ni ah kan nemhnget ding timi cu kan rel cat hrih lo. Kan ruah mi ni pawl tla cu\nChin palai pawl Maymyo ih um Enquiry Commission ih feh ni,\nFebruary ni 20 ih Falam mipi tonkhawm aw in danthlengding thu rel ni,\nChin Special Division Acts dan kan hmang thok ni pawl an si.\nCapt. Mang Tung Nung cun 1948 Feb ni 20 ni, nazi 11 hi National Day ih tuah ding ah thu a thun lut. Pu Sang Ning in a lungkim pi. Meeting Chairman, U Lian Thum in cui thucu nan lungkim maw tin a sut tik ah, meeting kai cu U Vum Thu Maung, U Lian Thum, U Sang Ning, Capt. Mang Tung Nung le U Tuang Hmung pawl in lungkimnak an nei.\nCuhnuah, U Sang Ning in a rel bet ih, February thla cu thlanglam Chin ram ah Lorawl lakcan a si ruang ah mipi an man lo ding, ni dang ah tuah sehla a ṭha sawn ding tiah a sim. December thla lo le January thla ah tuah sehla a rem cang sawn ding tiah a sim bet. Capt. Mang Tung Nung in mipi tonkhawm aw ding si lo ding National Day (အထိမ္းအမွတ္) hrangah kan hril tum mi a si tin a let. U Sang Ning khal in, thuthunlut ni ka elnak si lo tin a let sal. Cutin, meeting chairman U Lian Thum in Chin miphun hrang ah 1948 February ni 20 ni, zianglam nazi 11 hi National Day hrang ah siseh tiah nem hngetnak an rak nei ih, Cutin Chin National Day timi kan neih theinak a si. Thu an ṭhen hnu, 1951 kum ah a voi 1 nak Chin National Day cu sunglawi zet in Mindat khua ah an tuah. Himi thuan thu in kan hmu fiang mi cu National Day neih a thu pi dan an thei in, cumi hrang ah ni “nikhat” an rak hril suak mi a si.\nChin National Day Ni Thleng\n1956 ah Pu Za Hre Lian cu Chin Affairs Minister a rak cang tikah, hlanlaisan kan pi le pu pawl a sansan ih rak hman mi dan, kan hlon ni hi National Day in ret a tlak lo tin, National Day cu February ni 20 ihsin ni dang ah thleng ding in a rak zuam. Cui thu cu Parliament dan vek in thurelnak an rak nei ih MP 12 ih an lung kim ih MP pa 2 in an el. MP 2 a el tutla cu Pu Ro Thang le Pu Hrang Nawl an si. Parliament dan vek in, MP tamsawn ih lungkim a si ruang ah Chin National Day cu February ni 20 ihsin thawn a rak si. 1958 ah Pu Thang Lian cu Chin Affairs Minister a rak cang tikah, Minister a cang ding ih a tiam kam cia vek in, Chin National Day cu Feb ni 20 ah a thawn sal. Cu hnu ah Revolution Council le State Peace and Development Council pawl in Chin National Day ihsin Chin State Day ih thleng ding in an rak zuam nan tuni tiang ah hlawh tling nak an hmu lo ih Chin National Day tiah sunglawi zet in hmang ring ring a si.\nRamtin kim ah National Day an nei cio. Cui National Day cu ziangruangah National Day an ti nak a sullam khal an bang aw cio. E.g. Norway, Denmark, India, Malta, Poland le Slovakia ram pawl ah si le Danhrampi an nei ni kha National day tiah an hmang. Aurstralia sile Europe ihsin an ram ih hmaisabik lawng a rak thleng ni kha National day tiah sunglawi zet in an hmang. Ram tampi cu United Kingdom, France tivek Colony kutang ihsin Zalennak an ngah ni kha National day tin an hmang. Ireland tivek si le biaknak lamthawn pehpar in St.Patrick Patron Saint day hi National day tin an hmang. Luxemburg tivek ram si le an Siangpahrang ih suahni kha National day tin an hmang. Ramtin kim ah National Day timi an nei thluh ih, ram khat le khat an nei dan le an hmang dan khal a bang aw lo. Leitlun ram tampi cun National day an nei cio vek in Kan nih Chinmi pawl khal, miphun pakhat kan si nak kumkhua a hmun thei nak ding ah, Miphun Ni (National Day) timi neih a tul tiah U Vum Thu Maung ih homi Chin Affairs Council cun thu an rak rel cet. Cui ni hrang ah, kan chin thuanthu ih ni thupi ni thum sung ah, Falam ih mipi 5000 lenglo tonkhawm in, ukawkdan thelng ding ih an rak lungkim ni, Feb ni 20 cu Chin National Day siseh tiah an rak hril a si.\nChin National Day thuanthu kan zoh tik ah, Chin National Day nei ding ih kan pu le pawl in an rak relcat nak hi hlanlaisan ih kan pi le pu pawl dan an hua ruang ah a si lo. Kan Chinram cu, Miuk dan tang ah kan mah le nunphung ten, zalen zet in kum rei pi kan rak ding thei. Miuk pawl in khua le ram hrang ah a ṭha bik in khua an rak khang. Loram zem awk dan ah si seh, siah khawn dan khal ah si seh, nunphung lam ah si seh, an fimnak ih a daih sun, an ti thei tawk in, a ṭha bik in an rak uk. Leitlun ralpi voi 2 nak hnu, Chinram ih hmailam hrang khal ah Mirang, Kawl le Tlangparmi unau ding pawl thawn nasazet in thu an rak rel. Chinram hrang ah a tha bik in lai in rak rel sak. An mah ih zuamnak um lo seh la, kan hmailam thu cu rel theih a si lo. An mah in zuam nak ruang ah Zalennak khal kan ngah ih, tuni vek Chin National Day khal a cang suak thei nak a si.\nChin National Day cu Miuk dan ih sin Democracy dan ih kan thleng ni tin Democracy dan sunloih ni khal a si lo. Democracy daan hi khuahlan ah Tlaisun pawl ih rak hman rero zo mi a si ih Chin ram hrang ah a thar a si lo. Democracy dan hi kan ram kiangkap ah a rak hmang hmaisabik tu lam kan si.\nChin National Day cu, kan Chin thuanthu ah, Feb ni 20 hi ni thupi zet pakhat a si ruang ah khal a si lo. Ziangruangah Chin National Day um ding in, kan pu le pawl in an rak relcat timi hi thuanthu sung ah kan zohtikah, leitlun miphun tampi cun in National day an nei cio, kan nih Chinmi pawl khal in miphun pakhat kan si nak kumkhua a hmun thei nak ding ah, National Day kan nei a tul. Ziangruangah kan neih a tul tile Chin mi pawl hi unau suak khat, miphun pakhat kan si ih lungrualten kan ttuantlang thei nak ding ah le Politics lamah kan cak vivo thei nak ding hrang ah a si.\nNan zate Happy Chin National Day……\nThe Chin Hills by Carey and Tuck\nEconomic of Central Chin Tribes by HNC Stevenson\nDocuments attached mi pawl cu Yangon National Archive Department ih lakmi pawl an si.\nChin National Day by Hrangtar Nawnkhar. Hrangtar Nawnkhar hi Yangon, National Archive Department, Chin Files at Historical Research Centre, Yangon le Universitied Historical Research Center, Yangon ih ca pawl reference a lak mi Cabu tha tuk pakhat a si.\n1951 Mindat Khua ih tuah mi Chin National Day ih U Vum Tu Maung sim mi Speech from Falam Centenary Megazine.\nU Vum Thu Mawng a mah rori ih ngan mi Memoir. 1964 kum ah a ngan.\nU Sein Yaw Aung, Vum Thu Maung thawn hna rak tuan tlang dah tu ih U Vum Thu Mawng thu a ngan mi.\nPrivate Archive. British Library ih ka lak mi Panglong Conference thawn pehpar mi paper pawl le tuhlan ih Chin thuanthu hrang ih ka rak khawl khawm mi pawl.\nChin National Day Thuanthu Van Cung Lian (UK) Thuhmaihruai Chin National Day ni cu kan umnak hmun tin kim ah sunglawi zet ih hman a si thlang ding. Himi ni ah, kan Chin nunphung, thuam le lam pawl hmuhnak kan nei hlei ah, himi ni hi ziangtin a rak cang ti khal sim ringring a si. Cutin kan sim tik ah, kan sim dan, a bang aw cio lo. Mi tampi cun Chin National Day cu hlanlaisan ih kan rak hman mi “Miuk dan” kha siatbal in danthar a si mi Democracy ah kan thleng ni, mi hrek cun, Falam ih mipi 5000 lenglo tong khawm in thu rel cat a si ruang ah, Chin mi lungrualnak kan lang ter ni, mihrek cun Feb ni 20 nihi kan Chin thuanthu ah thupi mi ni a si rengreng tin khal Feb ni 20 sunloihnak ni, ti vek in a phunphun in sim a si. Cun, hlanlai kan pi le pu pawl in, a sansan ih an rak hman mi, miuk dan hi, rothil pakhat ih kan kilkhawi sawn ding mi a si. Himi dan siatral in dan thar kan thleng ni hi National day tiah ko a tlak lo tiah a ti tu khal an um. Daan thleng ni meimei, National Day ih ko a tlak lo ti tu khal kan um. Cun, thuanthu kan sim tik khal ah kan sim mi kum le ni thla khal a bang aw lo. Tahthimnak ah Chin National Day Golden Jubilee Magazine sung ah Pu Vum Thu Mawng ih homi Chin National Union Organization le mirang pawl an tonawk ni hi Robert Siang Lian in 1938 ah a si tiah a ngan. Asinan, Mindat Zuzin in cun 1940 ah a si tiah a ngan. Cun, mipi rasuak zat an sim mi khal a bang aw lo. Pu Vum Thu Mawng te pawl an rak cangvainak ruang ah kaih an tuar ih, cui kaih an tuar ni khal cu mihrek in Feb 20, 1939 ah tin an sim. Mi hrek in Feb 25 1940 tivek in a dang dang in kan sim cio. Cun, February ni 20 ih mipi a ra suak tu khal 5000 an kim thei lo lawlaw, Falam vek khuate ah khawiah an riak ding tivek, mahte ruahnak in a cang theilo tiah a eltu khal kan tam zet. Hi thu pawl sim fiang ding ah le Chin National Day kan pu le pawl in ziangruang ah Feb 20, 1948 hi an rak hril timi pawl zingzoinak ka rak nei. Nan thei cia vek in, kan mah Chin mi ih ngan mi pawl cu pakhat le pakhat kan bang aw lo tik ah, mirang pawl ih rak ngan ta mi pawl hi zum a um bik ding tiah, hi thu pawl ih London ih The British Library ah le Yangon ih National Archive Department pawl ah records pawl ka va hawl. Ni bang aw lo mi tete sim fiangnak Thuanthu kanzoh hlan ah ni a bang awi lo mi tete sim fiangnak nei hmaisa sehla. Chin National Day ni ih kan sim tambik mi cu 1918 Feb ni 20 ah U Vum Thu Maung te ho in Maymyo ah Chin Education Uplift Society (CEUS) an rak din timi hi a si. Himi thu hi Evidence ngaingai in cu ka hmu thei lo. Chin National Day thuanthu a ngan tu le speech a pektu hrekkhat pawl ka sut tik ah, Chin National Day Golden Jubilee Maganzie ta an lak sin mi a tam. Pu No Than Kap ih “A critical analysis of Chin National Day” timi sung ah, cangantu Mindat Zuzin hnen ah hi thu thawn pehpar aw in a rak sut dah nan, khatlam in Evidence ngaingai an hmuh thei lo. Pu Than ih ngan mi sung ah cun himi ni ah CEUS in Chin ram ah Kawl ca zir an cawl ter mi an duh duhlonak an phung tiah a sim. The Chin Education Uplift Society (one of the leaders was Vawmtu Mawng) made a protest against the decision of the British authorities to rescind the teaching of Burmese language in Chinland. Ka zingzoi thei tiang ah cu, himi hi 1918 ah cu a cang thei ding a bang lo. Ziang ah tile U Vum Thu Maung thu research ka tuah tikah, a nih hi 1900 ah a suak ih, a kum 17 a ti ah Mirang ralkap a lut ih, kum 18 (1918) ah cun Laitlang ah Mirang ralkap thawn ral a do rero lai. Maymyo ih a umnak cu 1922 lam lawng in a si lai. Pu VTM ih kuttang ih hna rak ṭuantu Pu Sein Yaw Aung in cun, hi ni hi 1922 Feb 20 ni ah a cang mi a si tiah i sim. Cunah cu, U Vum Thu Mawng khal Maymyo ih ralkap a ṭuan lai fang a si ih a si ding a awm ang zet. Cun, Chin ram ih Chin (Laizo) ih cazir hmaisabik ih Falam tlawng ah a si ih, 1925 kum ihsin zir thok a si. 1925 ihsin Kawl cazir an cawl ih, English le Chin (Laizo) in an rak zir. Tlawng hmin khal Varnarcular School tiah an thleng. Thlanglam Chin ram ah Cho ca an neinak hi 1935 lawng in a si lai. Cunah, 1918 ahcun, cutin Kawlca zir lo ding ih thu tuahmi a um hrih lo ih, ziangbik si pei protest an rak tuah timi hi evidence ngaingai in ka hmu thei lo. Asinan, hihi cu analysis base in ka sim mi si. Cun, Chin National Union Organiztion (CNUO) hi 1928 Februay 20 ah din a si tin mi tam pi in an sim ṭheu. Asinan, Pu Vum Thu Maung ih Memoir sungah cun 1934 kum (ni le thla ngan lo) ah kan din thei tiah a ngan. A dang ni le thla pawl cu Mirang pawl ih rak ngan mi documents pawl ka hawl thei ih, an rak ngan mi ni le thla pawl tla cu. 1) Kanpetlet in Mirang le Chin mipi tonkhawmnak – 1940 February 20 (See Document 1) 2) Mipi ra suak zat – 1000-1500 (See Document 2) 3) U Vum Thu Maung homi pawlkom in duhlonak langtertu – 200-300 (See Document 2) 4) U Vum Tu Maung le a ho pawl kaih an tong ni le, Thuthangca (Thurihyah) in an kaih thu an suah ni 18 April 1940 (Thurihyah). (See Document 3) Mirang pawl ih rak ngan mi records hi a hnget khoh mi records a si tiah kei cun ka pom. Curuang ah, a tlun ah ni a bang aw lo mi tete pawl hi hmailamah himi attach ka tuah mi records in a ṭhathnem pi ding tiah zumnak ka nei. Chin Ram Thuanthu Tawi Mirang pawl in Chin ram in ra uk hlan tiang ah kan mah dan le nunphung ten, kiangkap ih cawhpawlhnak (influence) tel lo in kum rei pi kan rak ding. Tlaisun pawl cun Democracy dan vek in, misenpi ih hrilmi “Fahlam Council” in kum reipi a rak uk hai. Cucu, Kawlram ih Frontier Area Administration Director a rak ṭuan dah tu HNC Stevenson in Tashon Democratic Council tiah a rak ko. Pengdang ahcun hnam le khua kilkhawi theitu ding milai, micak le mi ralṭha pawl in miuk ah an rak hril ih, tesinfa sawng aw dan in kan rak ukawk. Miuk pawl khal cun, an mah pakhat ih thuneihnak ih uk si cuang lo in, vengsuak upa hril in, vengsuak upa pawl thawn thurawn aw hnu in thuṭhen a rak si. Vengsuak upa pawl cu Khuangcawi thei tivek, milian sung in rak hril a si. Chinram zaten political system pakhat tang ah kan rak um lo nan, hnam khat le hnam khat tonawk ih pehtlaihnak cu a rak um ring ring. Cun, sumdawnnak lam khal ah pengkhat le phengkhat ah thilri zuarnak le thlengawk khal kan rak nei. Khua le Khua, Hnam le Hnam khal cu thazang cuhawnak (power) hrang ah kan rak do aw theu. Lenglam ihsin kan Chin ram in ra do tik khal ah hnam khat le khat karlak ih buainak tete tan in, lungrual ten kan rak do. Chinram lak ding ih Mirang pawl do ding ah, Sizang, Sukte le Kamhau pawl khal hmunkhat ah kom aw ih Mirang pawl thawn nasazet in an rak do aw. Mirang ralbawi. Gen. George White in “ka dodah mi ral pawl ah ngah harbik le neh har bik an si” ti tiang in a rak sim dah. Chinmi pawl do awknak ah, ralthat lamih sunloihnak pekmi Victoria Cross tiang Mirang ralkap pawl in an rak hmu. Tlaisun khua khal ah Tlaisun, Zahau, Hualngo, Khuangli le Falam peng pawl an rak khawm awk. Hakha peng khal ah Zokhua le Sakta khal Sakta ah an rak khawm awk. Cun Zotung le Senthang pawl khal Khawpi khua ah an rak khawm aw ih, an za ten Fahlam pi thawn pehtlaihnak nei in Mirang pawl cu an rak do. Kan Chinram pi miin in rak do tik ah, hnam le peng sung ih kan dang awknak tete pawl tan san in kan Chinram humhim dingah lungrual zet in kan rak do. Mirang pawl in Chin ram an uk hnu ah, an mai hrang ih uknak olsamnak ding ah, Miuk pawl hnen ah thuneihnak tum zet pek in, Miuk pawl hmang in, kan ram in rak uk. Mi uk in mipi hnen ah siah an khong, cui siah pawl cu Mirang pawl thawn a hrek veve in an rak ṭhen aw. Cui siah pek mi pawl tel in Mirang pawl in Tlawng, Sizung, Lamzin pawl in rak tuah sak. 1930 hnu lam ih sin U Vum Tu Mawng ih homi Chin National Union Organization (CNUO) khal in mipi thazang thawn lungrual zet in zalennak ngah thei ding ah cangvaihnak nasazet in an rak nei. Kawlrawn ih zalennak ngahnak ding ih cangvaitu pawlkom pawl thawn khal pehtlaih awknak an rak nei. 1940 February ni 20 niah Mirang lamih thuneitu, Magwe Commissioner, Chinram Zipeng, Miuk, Khuauk pawl le U Vum Thu Mawng teih ho mi Chin National Union Organization pawl ton khawmawknak an rak nei ih Magwe Commissioner Mr.McCraken in, an dil mi pawl pek thei a si lo thu a sim tik ah duhlonak an rak lang ter. Chin ram Zipeng bawi in politics lam cangvaihnak neilo ding in ralrinnak tu le tu an pek. Asinan, an cawl duh lo ruang ah Mirang pawl in CNUO ih hotu pawl cu thawng an thlak. Hotu pawl thawng an tlak nan, mi dang an kai ih cangvaihnak an nor sinsin. Mirang pawl cun a cangvai tu pawl thawng an tlak vivo ih, cutin Chin mi hotu le mipi 135 lenglo an rak kai ih Falam, Hakha, Tedim, Mingyan le Katha thawnginn pawl ah thawng an rak thlak. Mi hrek cu Cooly tla an ṭuan ter. Leitlun ralpi voi 2 nak Chin ram ah a ra thelng tik ah, Mirang pawl cu India ah dung an sip ih Japan in rei lo te in rak uk. Chin ram ra kai tu Japan pawl khal Chin Hills Battalion, Chin Levies, Pu Vum Te Mawng homi ralkap pawl, Sukte/ Sizang Independence Army pawl le Mirang pawl in an rak dawi suak. Leitlun ralpi voi 2 nak a ṭheh hnu ah cun, Kawlram pi cu Zalennak ngah din din hmun a rak si thlang. Aungsan- Atlee cachuk hnu ihsin, tlangpar mi pawl in Burma ram sungah an tel duh a si ahcun an tel thei ti a si tik ah, ဖ.ဆ.ပ.လ cun Lai tlang ah ခ်စ္ၾကည္ေရးခရီစဥ္ in U Vum Thu Mawng le palai dang pawl a rak thlah. Cutin, Kawlram zalennak a ngah a si ah cun, Chin ram teh Kawlram ah kan kom ding maw timi thurel ding ah Miuk Pu Hlur Hmung, Pu Kio Mang le Pu Pum Za Maang le ṭonglettu Pu Kawl Sum cu 1946 kum ah, Panglong khua ih tuahmi thurelnak ah an rak tel. An ra tlun hnu, 1946 October thla ah Falam ah Chin ram kulh ih Miuk pawl le thuneitu 52 pawl ton khawm aw in thurelnak an rak nei ih, resolution pa 4 an rak suah. Cu pawl tla cu: 1) Chinram cu Mirang tangah um hrih ding, 2) Tlangparmi adang pawl thawn pawlkom aw ding,3) Chin mi pawl kan ṭhangso ih, kan mah hmailam thu kan mah ten kan lai rel thei ding dinhmun kan si ah cun, Burma ram kan kom ding, Cui din hmun kan si lo ah cun, Burma ram thawn a dang ten kan um ding thu an rak suah. Himi thurel nak tho tho ah, Pu Hlur Hmung, Pu Kio Mang le Pu Pum Za Maang tla cu 1947 ih tuah ding mi Panglong ah feh ding mi an lungkim. 1947 March 3-5 tiang Gangaw peng, Htilin ih tuah mi Chin-Bama Rualremnak (ခ်စ္ၾကည္ေရးညီလာခံ) cu Chin mipi 3000 le hotu thlanglam Chin ram ih sin U Vum Tu Mawng, saklam Chin ram ihsin Zokhua ihsin Pu Za Hu le Kawl aiawh in Dedok U Ba Cho thawn zatekom mipi 10,000 lai thurelnak an rak nei ih, hmailam ah bangrepten (တန္းတူညီတူ) in kan um tlang ding tiah lungkimnak an rak nei ih, Chin-Bama duhdawtawk nak theihternak lung khal an rak phun. 1947 ih tuahmi Panglong conference thawng in Kawlram pi sungah lut in Union of Burma tiih cang suak thei ding ah, kan pu le mi pathum pawl in hmin htoot nak an rak nei. Zalennak le Danthleng – Enquiry Commission 1948 January 4, niah Mirang hnen ihsin Zalennak kan ngah ih. 1947 Danhrampi vek in Chin Special Division hrang ah Chin Affairs Council (CAC) kan rak nei thok. CAC cun Chin ram ih ukawkdan thleng ding in hmaisabik ah an rak zuam. Mipi duhnak vek in, hlanlaisan ihsin Mirang san tiang kan rak hmang mi tesinfa sawngawk ih ukawkdan ihsin Democracy dan ih thleng ah Enquiry Commission cu Kumpi Acozah ih siannak in, 1948 kum Feb ni 6 ni ah an rak din. Enquiry Commission ih tumtah mi cu danthlengawk dingah Miuk pawl ih ruahdan le mipi ih ruah dan thei ding, Miuk dan thleng tikah Acozah ih thuneihnak hnaihnok lo ding dan pawl hawl in Kumpi Acozah hnen ah thuthunlut ding a si. Enquiry Commission cun 1948 Feb ni 12 ihsin ni 18 tiang Tedim, Falam le Hakha peng pawl ah mipi le Miuk pawl ih ruahdan an zirzoi. Cutin, an zirzoi rero lai cu Falam ih Kawlram pi Zalennak sunloihnak puaipi an tuah lai fang thawn a rak deng aw. Falam Khua ih Mipi 5000 tonkhawmnak Mi tampi cun, Falam ih mipi 5000 leng lo tonkhawm nak hi Miuk dan dunlonak thurel ding ih kokhawm mi ah an ruat ṭheu. A si hrimhrim lo, Kawlram pi Zalennak kan ngah mi sunloihnak ding ah tuahmi a rak si. Cutin mipi tampi an ra suak tik ah thurelnak khal an nei cih mi a si. Zalennak cu January ni 4 niah kan ngan nan, Rampi President rori le ramuk tu bawi pawl tel ding a si ruang ah Feb ni 19-22 ah an tuah naksan a si. Hi mi puai ah Rampi president Sao Shwe Taik a mah rori Falam ah a rak ra. Himi puai tuahnak ding hrang ah Kumpi Acozah ih budget Rupees/ 21000 an rak pek. Mi tampi cun Falam vek khua ah mipi 5000 rasuak thei cu a cang thei lo tiah an sim. Culai ih Hakha MP Pu Ro Thang in mipi 5000 kan kim a si tin a rak sim dah. Cun, culaiih Falam Zipeng Pu Tuang Hmung ih kumtin Report sung khal ah, mikhual 5000 lenglo kan nei tin a ngan mi kan hmu thei. Pu Tuang Hmung ih report sung ah Paletwa (culai in Rakhine saklam) ihsin palai pawl an ra thu, thupi zet in a ngan. Chin thuanthu ah hmaisabik thurelkhawm ih an ra telnak a si. Mi pakhat cu Paletwa ihsin Falam ah ke thawn rori a ra pok. Cuvek tho tho ih, himi puai le thurelnak ding hrang ah Kanpetlet, Matupi, Hakha le Tedim ihsin mikhual an ra suak cio. Falam peng sung ih Miuk pawl khal in, Falam ah pok cio ding in thu an rak suah. Mi hrekkhat cu, politics rel ding ah si lo in, Rampi President Sao Shwe Taik le Chin Affairs Minister U Vum Thu Mawng hmu duh ah an ra suak. Cui san ih a ra tel tu pawl ih simmi: Cozah hnatuan tu Pu Tuang Hmung ih Report hi kan hrang ah Evidence thabik a si. Kumpi Acozah ih budget Rupees 21000 a suah sak hi a rap thlak nasa. Culaisan ah siapi pakhat hi Repee 20 a rak si. Ralkap pakhat ih thlahlawh hi Rupees 15 a rak si. Budget le um, cuhleiah Chin thuanthu ah Chinmi pawl zalenzet ih thu an rel thei hmasabik can khal a si, cun Rampi President Sao Shwe Taike amah rori hmu ding thawn, mipi 5000 lenglo an ra suak cu mangbang a um lo nasa. Falam khua ih mipi 5000 Thurel khawmnak Thurel nak an thok pekte ah cun, Cozah lam ih palai, mipi lam ih palai tin palai teten thu an rel nan mipi pawl an tel vivo. Feb ni 20 niah Fimthiamnak lam, Harhdamnak lam le Transport lam thu pawl an rel. Cun, Enquiry Commission ih zingzoi rero lai mi ukawkdan thleng awk ding thu khal rel a si. Ukawkdan thleng aw ding ah Pu Thawng Za Khai in thu a thun lut ih Pu Sum Mang le Pu Thang Mawng in an lung kim pi. Hi thu hi can pek in an rel ih, a duh lo tu an um. Cuhrangah, meeting Chairman in Vote lak ding ih thu a rel cat. Vote an lak tikah ukawkdang thleng duh tu mipi 5000 an um ih, a duh lo tu 17 an rak um. Cutin, meeting Chairman in ukawkdan thleng ding in thu a rel cat. Pu Con Bik & Chin Chiefs Enquiry Commission ih Kumpi Acozah hnen ih pekmi Report Enquiry Commission cun, danthlengawk ding thu cu Feb 22-26 tiang zingzoinak an nei peh vivo. Feb ni 26 niah Cozah hnaṭuan Wanthock pawl thawn tonkhawm awknak an rak nei ih hmailam in an feh thei dan ding thu pawl an rak rel. Mipi in dan thleng ding an duh thu an hmu fiang nan, a san san ih kan rak hman mi dan hmakhatte ih thleng ding hi thil ol a rak si lo. Cutin, Enquiry Commission in an zingzoinak report cu Kumpi Acozah hnenah 1948 September ni 30 niah an rak pek. Report sung ih an dil mi cu, Miuk dan aiah Democracy dan hamng ding, cule Miuk pawl an sung lo nak ding in bawmnak pek ding pawl a si. Kumpi Acozah khal in lungkimnak a rak nei. Cutin, Chin Affairs Council in 1948 kum October ni 12 ih tuahmi Consstituent Assemby Parliament (တုိင္းျပဳျပည္ျပဳ လႊတ္ေတာ္ ညီလာခံ) ah danthleng ding cu Kumpi Acozah ih nemhnget nak a nei. Cun, Chin Affairs Council ih ngan mi “Chin Special Division Act 1948” khal cu nem hnget a si. Cui ni ihsin thok, Mirang pawl ih an rak tuah mi Chin Hills Regulation Acts 1896 cu a rak thi ih kan mah Chin mi pawl ih nganmi Chin Special Divison Acts 1948 rak hman a si. Chin National Day hrang ah “Ni” an hril 1948 ihsin 49 tiang, CAC cu danthleng aw ding, dan hmang ding mi pawl tuah, ṭhansonak lam le mipi hnen ih Democracy thu pawl zirhnak ah an can a cem ih Chin National Day hrang ziang khal an rak ruat man lo. 1950 kum ih sin Chin Affaris Council cun National Day nei ding thu an rel thok. Chin mi pawl hi Union of Burma sungah hmun dang dangah um hman seh la, unau suak khat, miphun pakhat kan si ruangah lungrualnak leh ṭuantlangnak a thupi tuk ti mi hi an rak thei. Curuangah Chin Affairs Council cun hmun kip ih um kan Chin miphun cu hmun khat ih kan hlawmkhawm thei nak ding le Politics lamah kan cak vivo theinak dingah “Chin National Day” kan neih a thupi ti an hmu fiang a si. Curuang ah 1950 October ni 9 ih tuah mi Chin Affaris Council Meeting ah U Vum Thu Mawng in National Day kan nei a ṭul, Cun National day hrang ah ni kan hril ding ih cucu tu niah kan nemhnget ding tiah thu a thun lut. U Vum Thu Mawng cun, ka thu thun lut nak san cu ram tin kim ah National Day an nei cio vekin kan nih Chin mi pawl khal National Day kan nei a ṭul ruang ah a si tiah a sim. Cui thu thun lut mi cu Matupi MP Pu Sang Nim ih a lungkim. U Vum Thu Mawng cun, hi thu hi, Chin Special Division Commissioner thawn nithum sung kan rel zo nan, kan ruah mi ni thum sung in, ziangmi ni bik hi National day ni ah kan nemhnget ding timi cu kan rel cat hrih lo. Kan ruah mi ni pawl tla cu Chin palai pawl Maymyo ih um Enquiry Commission ih feh ni, February ni 20 ih Falam mipi tonkhawm aw in danthlengding thu rel ni, Chin Special Division Acts dan kan hmang thok ni pawl an si. Capt. Mang Tung Nung cun 1948 Feb ni 20 ni, nazi 11 hi National Day ih tuah ding ah thu a thun lut. Pu Sang Ning in a lungkim pi. Meeting Chairman, U Lian Thum in cui thucu nan lungkim maw tin a sut tik ah, meeting kai cu U Vum Thu Maung, U Lian Thum, U Sang Ning, Capt. Mang Tung Nung le U Tuang Hmung pawl in lungkimnak an nei. Cuhnuah, U Sang Ning in a rel bet ih, February thla cu thlanglam Chin ram ah Lorawl lakcan a si ruang ah mipi an man lo ding, ni dang ah tuah sehla a ṭha sawn ding tiah a sim. December thla lo le January thla ah tuah sehla a rem cang sawn ding tiah a sim bet. Capt. Mang Tung Nung in mipi tonkhawm aw ding si lo ding National Day (အထိမ္းအမွတ္) hrangah kan hril tum mi a si tin a let. U Sang Ning khal in, thuthunlut ni ka elnak si lo tin a let sal. Cutin, meeting chairman U Lian Thum in Chin miphun hrang ah 1948 February ni 20 ni, zianglam nazi 11 hi National Day hrang ah siseh tiah nem hngetnak an rak nei ih, Cutin Chin National Day timi kan neih theinak a si. Thu an ṭhen hnu, 1951 kum ah a voi 1 nak Chin National Day cu sunglawi zet in Mindat khua ah an tuah. Himi thuan thu in kan hmu fiang mi cu National Day neih a thu pi dan an thei in, cumi hrang ah ni “nikhat” an rak hril suak mi a si. Chin National Day Ni Thleng 1956 ah Pu Za Hre Lian cu Chin Affairs Minister a rak cang tikah, hlanlaisan kan pi le pu pawl a sansan ih rak hman mi dan, kan hlon ni hi National Day in ret a tlak lo tin, National Day cu February ni 20 ihsin ni dang ah thleng ding in a rak zuam. Cui thu cu Parliament dan vek in thurelnak an rak nei ih MP 12 ih an lung kim ih MP pa 2 in an el. MP 2 a el tutla cu Pu Ro Thang le Pu Hrang Nawl an si. Parliament dan vek in, MP tamsawn ih lungkim a si ruang ah Chin National Day cu February ni 20 ihsin thawn a rak si. 1958 ah Pu Thang Lian cu Chin Affairs Minister a rak cang tikah, Minister a cang ding ih a tiam kam cia vek in, Chin National Day cu Feb ni 20 ah a thawn sal. Cu hnu ah Revolution Council le State Peace and Development Council pawl in Chin National Day ihsin Chin State Day ih thleng ding in an rak zuam nan tuni tiang ah hlawh tling nak an hmu lo ih Chin National Day tiah sunglawi zet in hmang ring ring a si. Thunetnak Ramtin kim ah National Day an nei cio. Cui National Day cu ziangruangah National Day an ti nak a sullam khal an bang aw cio. E.g. Norway, Denmark, India, Malta, Poland le Slovakia ram pawl ah si le Danhrampi an nei ni kha National day tiah an hmang. Aurstralia sile Europe ihsin an ram ih hmaisabik lawng a rak thleng ni kha National day tiah sunglawi zet in an hmang. Ram tampi cu United Kingdom, France tivek Colony kutang ihsin Zalennak an ngah ni kha National day tin an hmang. Ireland tivek si le biaknak lamthawn pehpar in St.Patrick Patron Saint day hi National day tin an hmang. Luxemburg tivek ram si le an Siangpahrang ih suahni kha National day tin an hmang. Ramtin kim ah National Day timi an nei thluh ih, ram khat le khat an nei dan le an hmang dan khal a bang aw lo. Leitlun ram tampi cun National day an nei cio vek in Kan nih Chinmi pawl khal, miphun pakhat kan si nak kumkhua a hmun thei nak ding ah, Miphun Ni (National Day) timi neih a tul tiah U Vum Thu Maung ih homi Chin Affairs Council cun thu an rak rel cet. Cui ni hrang ah, kan chin thuanthu ih ni thupi ni thum sung ah, Falam ih mipi 5000 lenglo tonkhawm in, ukawkdan thelng ding ih an rak lungkim ni, Feb ni 20 cu Chin National Day siseh tiah an rak hril a si. Chin National Day thuanthu kan zoh tik ah, Chin National Day nei ding ih kan pu le pawl in an rak relcat nak hi hlanlaisan ih kan pi le pu pawl dan an hua ruang ah a si lo. Kan Chinram cu, Miuk dan tang ah kan mah le nunphung ten, zalen zet in kum rei pi kan rak ding thei. Miuk pawl in khua le ram hrang ah a ṭha bik in khua an rak khang. Loram zem awk dan ah si seh, siah khawn dan khal ah si seh, nunphung lam ah si seh, an fimnak ih a daih sun, an ti thei tawk in, a ṭha bik in an rak uk. Leitlun ralpi voi 2 nak hnu, Chinram ih hmailam hrang khal ah Mirang, Kawl le Tlangparmi unau ding pawl thawn nasazet in thu an rak rel. Chinram hrang ah a tha bik in lai in rak rel sak. An mah ih zuamnak um lo seh la, kan hmailam thu cu rel theih a si lo. An mah in zuam nak ruang ah Zalennak khal kan ngah ih, tuni vek Chin National Day khal a cang suak thei nak a si. Chin National Day cu Miuk dan ih sin Democracy dan ih kan thleng ni tin Democracy dan sunloih ni khal a si lo. Democracy daan hi khuahlan ah Tlaisun pawl ih rak hman rero zo mi a si ih Chin ram hrang ah a thar a si lo. Democracy dan hi kan ram kiangkap ah a rak hmang hmaisabik tu lam kan si. Chin National Day cu, kan Chin thuanthu ah, Feb ni 20 hi ni thupi zet pakhat a si ruang ah khal a si lo. Ziangruangah Chin National Day um ding in, kan pu le pawl in an rak relcat timi hi thuanthu sung ah kan zohtikah, leitlun miphun tampi cun in National day an nei cio, kan nih Chinmi pawl khal in miphun pakhat kan si nak kumkhua a hmun thei nak ding ah, National Day kan nei a tul. Ziangruangah kan neih a tul tile Chin mi pawl hi unau suak khat, miphun pakhat kan si ih lungrualten kan ttuantlang thei nak ding ah le Politics lamah kan cak vivo thei nak ding hrang ah a si. Nan zate Happy Chin National Day…… References: The Chin Hills by Carey and Tuck Economic of Central Chin Tribes by HNC Stevenson Documents attached mi pawl cu Yangon National Archive Department ih lakmi pawl an si. Chin National Day by Hrangtar Nawnkhar. Hrangtar Nawnkhar hi Yangon, National Archive Department, Chin Files at Historical Research Centre, Yangon le Universitied Historical Research Center, Yangon ih ca pawl reference a lak mi Cabu tha tuk pakhat a si. 1951 Mindat Khua ih tuah mi Chin National Day ih U Vum Tu Maung sim mi Speech from Falam Centenary Megazine. U Vum Thu Mawng a mah rori ih ngan mi Memoir. 1964 kum ah a ngan. U Sein Yaw Aung, Vum Thu Maung thawn hna rak tuan tlang dah tu ih U Vum Thu Mawng thu a ngan mi. Private Archive. British Library ih ka lak mi Panglong Conference thawn pehpar mi paper pawl le tuhlan ih Chin thuanthu hrang ih ka rak khawl khawm mi pawl.


Ralkap In June 1 Ah Tlawng An Ong Ding, Nikhatnak Chin Ramsung Ah Hmin Pe 1,796 An Um – Meifar\nThuneihnak latu ralkap in June 1, 2021 ihsin nauhak pawl tlawng an kai thlang ding an ti. May 24 ihsin hmin pek a ngah an tiih Chin ramsung ah hmin pe 1.796 zat an um tin State Education Director in a phuang.\n“Chin ram, Myone 7 sungih tlawng hmin pe cazin cu Primary Level ah 966, Middle Level ah 662 le High School Level ah 168 pawl an si. Tuisun cu hmin an ra pe tuk lo, May 31 tiang hmin pek a ngah. Nikhat hnu nikhat a thleng danglam vivo ding.\nHakha fimthiamnak lam ihsin in pekmi cazin cu KG ah 4, phunkhat ah 4, phunhnih ah 4, phunthum ah 2, phunli ah 11, an zaten kom in Primary Level ah 25 an si. Middle Level ahcun phunnga ah 1 lawng aum, cun phunkua le phunhra ah 1 veve an um. An zaten komin 28 an si.\nFalam ramsung ih hmin petu zaten kom in Primary Level ah 244 an si, Middle Level ah 168, Middle Level cu phun 5, 6, 7 pawl an si. Tedim ramsung ih hmin cazin cu Primary Level ah 156, Middle Level ah 42 an si. High School Level ah hmin pe an um lo.\nTonzang ramsung ih hmin cazin cu Primary Level ah 107, Middle Level ah 85, High School Level ah 13 an si. An hmin cazin sungah an nulepai hmin a tello ruangah zo pawl an si ti kan thei lo. Ralkap in thuneihnak an lak hlanah Chin ramsung ah tlawng saya/sayama 13,000 hrawng an um.\nCDM ih lut saya/sayam cazin cu 7,000 hrawng an si ding, cumi ah Mindat le Kanpetlet ramsung ih cazin a tello. Chin ramsung ah CDM lut tambik cu Hakha an si a ti. Tlawngkai dingih hmin pe pawl cazin cu Chinram, Myone 9 ta siloin Myone 7 ta lawng a si. Mindat le Kanpetlet cu an tello.


CCP Kalaymyo Ah Bawmhnak Lut Zau Sehlaw A Ṭha Tuk Lai - News and Media\nCCP, Kalaymyo Ah Bomnak Lut Hramsehla: Central Chin Pawlpi, Kalaymyo in June 1, 2021 ihsin theitawk in Covid mina hrangah hma kan la thok. Cuti ih hma kan lak mi ah ramsung le ramleng ihsin zangfahtu an tam vivo ih bomnak tla a ra lut rero. Asinan mina an tam/pung vivo ruangah kan daih aw thei hrih lo a si. Oxygen tawlreltu group, Mithi vuitu group.\nOffice staff group, Covid mina test group, Covid mina bomnak (siivai le ei-in) petu group ti in thih le nun kar ah kan vonlunteer pawl khal in nitin mipi an rian rero a si. Riahsiatza a si mi cu Lairawn ah Covid mina hi doctor thawn thatak ih tuamhlawm theitu kan nei lo. Curuangah Pu Dr. Than Bil Luai, Central Chin Pawlpi, Kalaymyo le Kalay CBO le pawkom dang pawl thawn cozah lam tuanvo neitu hnen ah.\nKan dil ih tu ahcun Covid mina besia (oxygen hmantul) pawl tuamhlawmnak ding Traditional Sizung cu ready in a um rero zo a si. Central Chin Pawlpi, Kalaymyo in Lairawn khawtin ih tulsam mipawl theitawk in kan bawm rero, bomnak kan ngah mi sungin a remcang theibik in kan tawlrel rero ih khawtin ah Covid mina an um thok rero tik ah Central Chin Pawlpi, Kalaymyo khal in khawtin ih tulsam mipawl bomnak pek sinsin a tul ding a si.\nCentral Chin Pawlpi, Kalaymyo ih bomnak pekmi pawl hi Covid mina besia tuamhlawmnak, khawtin ih mina pawl hrang ah zem ding a si ih Covid mina bom tulmi pawl ih siivai, le ei-in pawl ah hman a si ding ruangah CCP kutsung ih bomnak hi a tul mi taktak hnen ah a thleng rero zo. Tlawmngai in Lairawn hrang bomnak hawltu pawlkom cio khal in CCP, Kalaymyo hnen ah bomnak pawl pek cio hram dingin kan lo sawm duh a si.\nCuruangah ramsung le ramleng ih a um mi kan mi le sa pawl in bomnak kan pek ding tik ah Central Chin Pawlpi, Kalaymyo President Pu Fung Lian Zam (Fb- Fungzam), General Secretary Salai Bawi Lian Khum (Fb-Bawi Lian Khum), Assistant Secretary Pu Ni Hlei Thang (Fb- Salai Nite) hnen ah biak theih ring ring a si. — with Fungzam and Salai Nite. Ref. CT


3 ‘D’ In Phun 10 Rak Ongtu PDF Mino Cu Ralhrang Pawl Thawn An Doawknak Ah A Nunnak A Liam – Meifar\n3 ‘D’ In Phun 10 Rak Ongtu PDF Mino Cu Ralhrang Pawl Thawn An Doawknak Ah A Nunnak A Liam\nSagaing, Tigyaing ramsung ah tualsung mipi kilhimtu Fox Army- HPDF le ralhrang pawl an kapaw ciamco ih cutawk ah 3 Distinction thawn phun 10 rak ongtu mino pakhat ih nunnak a liam.\nDecember 7, 2021 zinglam nazi 9:00 hrawngah Lieutenant Colonel Nay Oo Hlaing ih kaihruaimi ralhrang mipum 68 cu Ton Long Kyun ramlakah an va feh ih tualsung mipi kilhimtu Fox Army- HPDF pawlin bomb in an rak puah.\nCutin kaphnih kahawknak a thleng, bomb puak ruangah ralhrang 15 hrawng an thi ih hliamtuar khal tam zet an um. Ralhrang pawlin bomb le pukpi an kap ciamco ih bomb puak ruangah PDF mino kum 20 mi cu a thi.\nFox Army-HPDF ṭuanvo neitu in, “Mithi ruak cu doawknak tualrawn ihsin kan thiarsuak ih kan kirsal, a tantami a innsang pawl thawn meithal hmetpuak in upatnak kan hlan ih kan vuiliam. Hmailam caan ih kan arsi tleu ding a til, kan zaten kan riah a sia tuk ih ralhrang pawl donak ah thinlung pacannak / thathonak in pe” tin an tarlang.\n2021 Leitlun Ih Mimawi Bik An Hril Cing Ding, Lisa In Hmai A Hruai\nAn Lamzin Sia Tuahtu An Um Lo Ruangah Thlacamnak An Nei


Thet Mon in A Tlangvalpai’ Thuhla A Simfiang - Chinland Today Media\nNovember 25, 2013 11:27 am·0 comments\nZuknung le video lemcanthiam Academy laksawng ngahtu Thet Mon Myint cun a tlangvalpa Ko Sit Naing ih thuhla simfiang in, 2014 kum sung ih neihawk an tum thu a sim.\nNeihawk An Timtuah Rero\n“Pasal ka neih ding thuhla hi mipi theihter cu ka duh hrih lo. Asinan mi pakhat in a dang in, midang in phun dang lala in in rel rero mi cu ka duh lo. Ka ruahdan cun ziangkim felfaitei’ kan tawlrel hnu lawng ah mipi hnenih theihter ka tum mi a si. Cun, mipi in in ngaisual khal ka phang. Curuangah neihawk ding kan timtuah rero ti thu mipi hnenah ka sim duh. Keimah rori in ka sim ruangah mipi in an thei timi si thei sehla ka duh,” tiah a sim.\nDuhdawtnak thawn Innsang Pakhat Din\n“A thupibik cu duhdawtnak a si ko. Mah in duhdawt lo cun innsang pakhat dinsuah a theih lo tiah ka ruat. Ziangahtile midang pakhat theihthiamsak ding, ngaidam thei ding timi cu mah in kan duhdawt ve lawng ah a cang thei mi a si. Zumngamawknak, zawiawitheinak tivek khal kan duhdawt lawng ah kan theihthiampi thei ding tiah ka zum. Nunau pakhat kan si ruangah kan hril mi mipa cu innsang pakhat hoha theitu a si khal a ttul tiah ka ruat. Ka duhdawt hnu in cumipawl ka ruat ih ka hril.”\nKan duhawknak kum 2 a kim zo. Ka vanttha kan ti pei. In duhdawt taktak tu a si. In theithiam. In zawiawi thei. Kan kum khal a thlau aw lemlo. Asinan a khawruahdan a pitling. Kei hnakin a ruat thuk thei. Mipa pakhat dinhmun in thiamtlinnak khal a nei. Keimah khal naunu pakhat dinhmun vekin in dimdawih. Rualpi pakhat vekih kom khal a theih. Thuron khal a theih. Ziangkhalsisehla ka vanttha kan ti mai ding. A ngaingai ahcun a thik a se zet nan.\nAsinan zuknung lemcangtu ka si tikah a thinlung zate’n a tthumh thluh. In theihthiampi. In ngaihlu. Cun, kan pahnih in kan khawruahdan a naivai aw. Nun kan paltlangh duhdan khal a bangawk ruangah kan kopawk tikah thin a nuam. Tleirawl kan si nawn lo tikah duhdawtnak cu a ra hmaisa ko. Kan duhdawtawk hnu ah ka kop thei ngai pei maw timi thluak ih ruahnak a ra. In theihthiampi thei ruangah kopaw ding in thutluknak ka tuah thei. Kan neihawk hnu khal ah ka paih mi thiamzung (art) hnattuan hi ziangtik tiang khal ttuan in siang ko. Asinan ka ttuan paih nawn lo ahcun keimai’ thu a si. Anih cun khatlam ih duhmi kham duhnak thinlung a nei lo. Ziang na tuah duh, na tuah duh mi ka lo silhkhahsak ding timi thinlung lawng a nei.\n2014 kum sungih neihawk cu kan tum. Asinan a nai thlang tikah timtuah ding a tam zet. A nai ngaingai ahcun mipipawl ka theihter ko ding. Kan timtuah mi a remcan ahcun 2014 ah a cangsuak ko ding.\nThinnomnak Ummi Nun Dinsuah Duh\nRuangrai lam ahcun nan kaih aw ko in ti hai. A thupibik cu lungput a si. Taksalam in remcang khal sehla thinlungput a milawk lo cun a cang thei lo. Thin a nuam lo mi cu ka tuah paih lo. Ziangahtile thiamzungmi (artist) kan si tikah kan tuar ol. Kan hnattuan ahhin thinlung le taksa kan cau thei tuk. Curuangah thin a hahdam mi nun dinsuah ih thin hahdam tei’ um thlang ka duh.\nHrilmi Pasal Hual\nAnih cu inn design suaitu architect, inn saktu engineer pakhat a si. Inn kan sak tum ttum ah amai’ hnenih inn design va ap phah in kan tonawk mi a si. A tir ahcun kan nel aw zet. A phi ka pek ding ttum khal ah reipi ka ruat tuk lo. Propose in tuah tikah, kei khal in ka hmuh vete’n ka ngaihven deuh cia mi a rak si thawn. Kan pahnih in mai’ ke par ah ding in hringnun dinsuaktu veve kan si tikah pakhat le pakhat parah theihthiamawknak kan nei zet.\nRef: Popular Myanmar News


A THLA PARAH - Chinland Today Media\nA THLA PARAH\nJanuary 14, 2009 12:38 am·0 comments\nCuruangah nan thinphang hlah uh. Sunttam tampi hnakin nan man a khung sawn a si. –Matthai 10:31\n– Seemtirnak 33-35\n– Matthai 10:1-20\nAlan Tennant ih nganmi On the Wing cabu sungah khaute ih zuannak a hminsinmi a ngan vingvo. Hih vate ih mawinak, zamrang daan le sa a pel daan pawl hi theih tthazet a si. Vansiat ah 1950 hnu deuh hrawngih cucik kharbok thahnak sii-DDT nasazet ih hmannak in a siatsuah hngai ttheh.\nA zoihnit paihtuk ruangah Tennant cun khaute parah an zamnak theih theinak dingah cette (transmitters) a bun. Cuih vate zamnak cu vanzam fate thawn an thlun rero nain vei tampi cu lamzin an hlo thotho. Cet lam thiamnak thawn nasazet in an zuam rero na’n cuih vate zamnak kip ah an thlun thei lo.\nIn kilkhawitu Pathian in ziangtik hmanah kan umnak a hlo dah lo ti theih hi a tthazet. Jesuh in, “Sunttam vate pakhat hman Pa ih thu loin leilung ah a tla lo… Curuangah nan thinphang hlah uh. Sunttam tampi hnakin nan man a khung sawn a si” (Matt. 10:29-31).\nHarsatnak kan ton tikah ttihphannak in in mangbangter ih Pathian in in thei pei maw kan ti ttheu. Jesuh ih zirhmi sungah a fiangzetmi cu Pathian in nasazet in in kilkhawi ih ziang hmuahhmuah a kut sungah a um timi hi a si. Kan nunnak sukso in zoh thlunnak hi ziangtik hmanah a tthelh dah lo ding. –Dennis Fisher\nKa duhmi hmuah Bawipa ka sim ding,\nKa donharmi hmuah a parah ka tthum;\nKa phurrit hmuah a parah ka tthum ttheh,\nKa phurh thei lomi phurrit. -Weigle\nPathian in vate hman a kilkhawi ahcun\nA faa le pawl cu in kilkhawi lo ding maw?


Madalay NLD Vice Chairman In A Nupi Thih Thu A Theih Hnuah Lungphu Cawl In A Thi – Meifar\nMadalay NLD Vice Chairman In A Nupi Thih Thu A Theih Hnuah Lungphu Cawl In A Thi\nMandalay peng sungih NLD Vice Chairman U Ko Ko Lay ih nupi Daw Soe Soe cu ralhrang pawlin an kai ih an vaw ciamco, zarhkhat hnuah a thi ih a ruak cu lamzin ah an va hlon. U Ko Ko Lay cu ralhrang pawlin kai dingin an inn ah an va feh ih arak um lo ruangah April 12 sun ah a nupi cu a aiawh ah an kai.\nRalhrang pawlin a nupi cu an vaw that ih April 18 sun ah Mandalay, ahmat (35) lamzin ah an va hlon. An sungkhat in, “An ra kaih lai ihsin an vuakvel ciamco, nunau pakhat hi lak ding um nawn lo khopin an vel that hnuah an ra hlon” a ti.\nU Ko Ko Lay cu ralhrang pawlin kai dingin pukmah (505) an orhter, a nupi cu ziang thubuai hman anei lo nan an kai thotho. Daw Soe Soe hi an kaih laiah a pasal umnak an sut ih an vaw, a kawng ah nam in an at. A pasal umnak a sim lo ruangah an vaw that.\nRalhrang in ramsung thuneihnak an lak pekte ah U Ko Ko Lay cu lamzawhnak ah a tel ṭheu, curuangah ralhrang pawlin pukmah (505) orhter in kai dingin an hawl rero. Shan State, Pindaya ramsung ah raltlan in aum, a nupi thih thuhla a theih hnu April 21 zanlam nazi 6:00 hrawngah lungphu cawl in a thi. U Ko Ko Lay hi harhdamnak ṭha lo a si ih thisen sang, zunthlum le thisen thlum natnak a nei.\nCNF/A, CNDF Telin Mipi Ralkap Pawlkom (6) In Mizoram Sungih Ritheihsii Phurluttu Pawl Cu An Kai Vivo Ding


CDM Tuah Tlawng Sayama An Kah That Mi In A Fapa Kum 1 Mi A Fehsan – Meifar\nCDM Tuah Tlawng Sayama An Kah That Mi In A Fapa Kum 1 Mi A Fehsan\nOctober 29, 2021 admin Lawrkhawm 0\nSagaing, Homaline khua ih um CDM tuah tlawng sayama Ma Hnin Hnin Aye cu October 24, 2021 simlam ah ralkap lamtang minung pathum in an kap that. A fapa kum 1 mi a fehsan ih a nu ngai in a ṭap rero. Ma Hnin Hnin Aye hi miṭha le mifel zet a si ih tlawngta nauhak pawl khalin an ngaina thei zet, hnaṭuan a cawlh caan ah bazar ah thil a zuar ṭheu.\nCDM a tuah ruangah ralkap pawlin kaih an tum ih a pilepu tei inn ah ava tlan ih cutawk ah an kap that. Ramlak ih um Ko Kyaw Win Sein in “Simlam nazi 6:30 hrawngah motor var pakhat cu kan inn hmaiah ava dingih motor sung ihsin minung pathum an suak. Meithal in kan inn cu an kap ciamco ih kan zaute ih to ka mo cu an kap that, ka mo in sualnak zianghman a tuah lo” a ti.\nKo Kyaw Sein Win cu dothlennak ih a tel ruangah September 15 ah a nulepa in an fapa sinak ihsin an hlon. October 24 sun nazi 1:00 hrawngah dalan hminthang, Pyu Saw Htee hruaitu Maung Moss cu zo ti theih lo minung pahnih in meithal in an kap that.\nRalkap pawlin Ko Kyaw Sein Win cu dalan Mg Moss kap thattu ah an put ruangah an inn cu an va kap ciamco. Ko Kyaw Sein Win in “Homalin ih dalan hminthang, Pyu Saw Htee hruaitu Maung Moss cu zo ti theih loin an that. Maung Moss cu khualak ah ka hmu ṭhiṭha hrih lo ih an thatnak thuhla khalah kei thawn pehtlaih awknak aum lo.\nKhualak ah hmuaw khalsehla keimah sawn in that ding, himi thuhla ah pehtlaih awknak zianghman nei lo ka mo cu meithal in veithum an kap ih a thi” a ti. Amah ruangah a mo a thi cu a riahsia tuk ih hlei ah a nulepa in an fapa sinak ihsin an rak hlon zo ruangah ramlakah ninghang riahsia in aum rero lai.\nLeitlun Ih Ke Sau Bik\nAn Inn A Kangral Ti Thawmvang A Theih Veten “2002 ah Bawipa’n In Pe Ih 2021 Ah A Lasal, Kum 20 Zikte In Saan (Hlanh) Ruangah Bawipa Hnenah Kan Lungawi”


Venezuela Ram Hruaitu Chavez Duhlotupawl In Lamzawh Tum - Chinland Today Media\nVenezuela Ram Hruaitu Chavez Duhlotupawl In Lamzawh Tum\nJanuary 8, 2013 11:13 am·0 comments\nCARACAS : Venezuela ram ih an hotu, an President cu tu ah damlonak ruangah, ram rorelnak ah a telthei tuk nawnlo. Cumi ruangah Cuba ram sizung ah tu le tu feh in a harhdamnak a cekfel. A cancer natnak hi tu cun a roh deuh thlang ruangah, a dinhmun khal tihnungum ah a din vivo khal zum um zet.\nCulai ah, nikum October 7 ah khan, Venezuela ram ih President ding ih hrilsal asi ruangah, January 10 ah thutiam laknak neisal ding asi. Asinan, tu ih a dinhmun zoh ah, Chavez hin thutiam a lak thei a zum um ngaingailo ih, cumi cu cantha ah hmangin, khatlam party cun an president in ram a hruai thei nawnlo asi ti langternak ah lamzinzawh an tumthu an than.\nKhatlam party Justice First Party ih an hotu Julio Borges cun, “ January 10 ih thutiam laknak cu president in a thulh pang asi ah cun, kannih party cun lamzin zawh ding in kan man cia asi. An party sung ih buainak men ruangah kan ram rorelnak cu a siat vivo ih, cumi cu kan ramsung mipi, leitlun mipi le leitlun hmuntin ih um kan palai pawl in an theih thluh ding hi kan saduhthah mi cu asi” ti in an party ihsin thusimnak a nei.\nChavez hi tutiang ah surgery voi 4 tuah asi zo ih, a harhdamnak a thatlo ruangah tu ah hin an ram cu Vice President Nicolas Maduro cun an ram rorelnak cu a kai lai. Vice President cun, “ President a damlonak ruangah, January 10 ih thutiam laknak cu thulh hrih asi mai thei asi” ti in a sim. Kum 14 sung Chavez hin Venezuela ram ah President tuanvo hi a tuanzo.\nVenezuela President Thlalak Langter\nVenezuela President Hugo Chavez Thi\nVanezuela Ram Hrilawknak Lungawilo Lamzawhnak Nei


ZIANGAH KAN TANGRUAL LO? Chinland Qua Vadis - Buannel News\nSeptember 10, 2018 Buannel News HEALTH, Latest, NEWS 0\nChin mipi hrekkhat in can tampi ah, “Chinpawl cu kan lungrual theilo tukih zianghman kan pitlin thei cuanglo ding, Kawl ralkap cu an tam tuk kan neh thei cuang lo ding; cozah pi neh a theih lo” an ti theu. An ti men lawngsiloin hihi an ruahdan le zumnak taktak khal a si.\nAdam le Evi ih cithlah milai pawl kan zaten thiltha tuah dingah tang rualloin thil diklo le sual tuahnak ah kan tangrual ringring. A diklo le sual cu thaten ruat hmaisa loin kan pawm theuih a dik mi le thami riangri cu pawm le thlun harsa kan ti ringring. Evi ih thilsual tuahnak cu Adam in awlten a thlun ih a tuah ve.\nNoah ih tilik thlen ding thudik a aupi rero mi cu mi tampiin zum duh lole thlun duh loin an um. Sâl tannak ihsin a hruaisuaktu Moses ih thu le ralthatnak thusimtu Joshua le Caleb ih thu hnakin tihhrutnak thusimtu mi 10 pawl thu cu Israel pawlin an zum deuh. Pathian fapa Jesuh le a thusimmi pawl cu thudik le thungai hlir a sinan an zumlo ih thinglamtah parah an kheng that.\nNoah ih thudik aupi rero mi zumlotu pawl cu tilian in a cimral thluh. Moses, Joshua le Caleb ih ralthatnak le thudik an simmi zuamlotu pawl cu thlaler ramcar ah kum 40 sung vakin an thi hlo thluh. Jesui’ thuthangtha zumlotu pawl cun sanmureng siatralnak an tawng. Hivek thotho in hnam damnak thudik aupi rero mi zumlotu le thlun duh lotu pawl cu nungdam cingih hloral rero “hnam hlo” an si. Lamzin pahnih lawng a um: hnam damnak thuthangtha le hnam siatralnak thuthangsia. Chin pawlih hmailam dinhmun cu himi lamzin pahnih ah khui deuh kan zawh timi parah a thumaw.\nA thalomi le diklomi zumtu le thluntu an tam sawn ruangah a tha le dik zum ih thluntu pawl hrangah hmakhaw pihnak le siatralnak lawng a um tinak a si lo. Noah ih thu zumtu mi malte ihsin tuini tiang minung siar cawk lo dam in kan um phah. Moses, Joshua le Caleb ih thu zumlotu pawl cu an siatral thluh nan Joshua ho in Pathian ram tiam cu Israel pawlin an luah thotho.\nBeidawnnak le thanaunak thusimtu pawl le tihhrutnak thu aupitu pawl ruangah thanau ding a silo. Thiltha tuah khal thulh ding a silo. Tan lak sinsin ding a si sawn. Thazang ngahnak ih hman thiam ding a si sawn. Ziangahtile a sia cu a tha in a neh ringring ding, thu diklo cu thudik in a neh ringring dingih thim cu eng in a neh ringring ding.\nLeitlun khui ram hmanah hivek hnam damnak le zalennak an tuan laiah an zaten lungrual zetin an tangrual thluh dah lo. Mi hek hmang, mi zuar hmang, ral lam tangih cangvai, mai hnam hotu sawisel ih do, kan neh cuang lo ding tiih thanaunak lawnglawng sim, remawklonak thu le hla lawnglawng hawlih tuah, hotu le sinak lawng cuh ih buaipi, mi tuah cia le tuan cia mi rak sawisel rero lawng thiam, mai hlawknak le larnak lawng ruatih a harmi cu tuan paih taktak lo, mi tuansuah cia mi cu mai tuan suahmi vekih rel le aupi rerotu, ti pawl cu an um ringring.


NLD in Pu Henry Van Thio vice president ih hrilnak parih thlirnak | VCTH\nNLD in Pu Henry Van Thio vice president ih hrilnak parih thlirnak\nHome » Thlirnak » NLD in Pu Henry Van Thio vice president ih hrilnak parih thlirnak\nBy vcth on March 11, 2016.\nMizaan ah NLD cun Amyotha Hluttaw ih vice president nominee ah Pu Henry Van Thio hmin an thun ih tusun ah Amyotha Hluttaw sungah USDP palai thawn an zuam aw ih Pu Henry in a neh ruangah presidential nominee ah a tling. Cucu zohman ih rak ruat lomi a si ruangah zo cio kan mang a bang thluh.\nHi thuthawn pehpar aw in Kawlmi hrekkhat siseh, tlangparmi hrekkhat siseh an lungkim lonak thu tete social media ah hmuh ding a um phah. Cuhlei ah Pu Van Thio cu Khrihfa a si ruangah Kawl, biaknak lam extreme deuh pawl in an soisel lala.\nNLD in Pu Henry Van Thio hi vice President ah a menmen in an hril lo ding cu zum a um. Ziangruangah NLD in ramkhel lam ah zo hman ih theih lomi, Chinmi lala hman ih theih lomi Pu Van Thio hi vice President ah a thun si pei?\nPu Henry Van Thio ih bulpak sinak le hmuhtonnak ruangah\nRalkap kum 20 lenglo a tuannak: NLD cozah hrangih a thupi zetmi thil pakhat cu ralkap le NLD karlak pehtlaihnak t’ha ding a si.\nRam a tawi dahlo tu in ram tawi thu rel ding a ollo, cu vekin sum a dawng dahlo tu in sumdawnnak thu lam rel ding a thei aw cuca lo. Ralkap thawn thurel tlang ding ah ralkap rak tuan dahtu cun thurelpi ding tam deuh a thei ding cu a awm ang zet. Meeting caan lawngah siloin cawlh caan, thu naum titi caan ti vekah tla an hmuh tonnak tete rel tlang ding tampi a um ding.\nNLD MP pawl sungah Pu Henry Van Thio hnakin ralkap kum rei le rank sang a tuan an um lo ding. Curuangah ralkap thawn pehtlaihnak t’hater dingah Pu Henry Van Thio hi a awm ang zet.\nCun Kawlram cu ramsung ral a tam zetnak ram a si. Zalennak kan ngah hla ihsin tusun ni tiang ramsung ral a um ringring. Cozah le tlangpar hriamkai bu lakah siseh, Tlangpar hriamkai bu an mah le an mah lak ah siseh do awnak a um ringring. Pu Henry Van Thio hi Kawlram hmunkip ah ralkap hna a rak tuan, Kachin, Karen, Mon tiin tlangpar hriamkai pawl t’hacaknak hmun tampi ah hna a rak tuan dahtu a si. Cozah hruaitu sung ihsin rallam thu thei a t’ulnak zawn a rak um.\nSethmuh 1 ah Kum 9 hna a rak tuan: Pu Van Thio cu ralkap lawng silo in Sethmuh 1 ah Mandalay le Yangon ah bawi pakhat dinhmun in kum 9 sung hna a rak tuan. Curuangah administration lam ah hmuhtonnak a neitu a si.\nMirang tong a thim: A theitu hrekkhat ih an sim daan ah Pu Van Thio cu mirang tong a thiam zettu a si tiah an ti. Mihrek in New Zealand le Philippines lam ah tla a rak um dah tiah an ti. NLD MP sungah hin mirang tong duh tawk ih a thiamtu a tamtuk lo ding a bang. Ramdang mi bawi upa tontik ah duh tawk a tong theitu hi a rak t’ul.\nNLD in Kawl pawl ih Tlangparmi pawl parih ruahnak an siat bal\nMihrekkhat in vice President hi tlangparmi pawl khuaidaan ih pekmi a si, tuhi Chinmi pawl khuaidaan kan co caan a si tiah an ti.\nA tak ahcun tuitum ah Chinmi a si tengteng ding tinak a um lo. Ramkhel lam thlingthlatu le Media tampi in an zummi cu Shan lam pawl a rak si.\nKawl pawlin thlangparmi pawl parih savo an zem daan ah Shan le Karen, cun Mon le Rakhine, cun Kachin, netabik ih savo an pekmi hi Chin a si. Cucu Kawl pawl ih ruahnak a si kan tile a sual lo ding.\nNLD in Kawl pawl ih tlangparmi parih an hmuhdaan bal in Chinmi vice President an peknak thawngin tlangparmi parih NLD policy a hnget khoh ter ih zumtlak a si ter sinsin.\nZiang thilti theinak hman a neilo mi vice president?\nDVB debate ah Pu Sakhong Lian Hmung in tlangparmi paw cu hmun in pek hman ah zianghman thilti theinak a um lomi vice President tivek lawng in pek ding tiah a rak ti dah.\nVice President a si vekin President tlukin thu a nei lo ding cu a fiang ko. Ziang khal lole Chinmi Vice president kan si ti mi rengreng in Kawlram pi Chin mipi mithmai a hngalter. Culawng siloin miphun dang ih in zoh daan tla tampi a dang lam ding.


Putin In Ukraine President Thawn Rem Zu Intlang Dingin A Lungkim – Meifar\nMarch 21, 2022 admin Leitlun 0\nRussia president Putin in Ukraine president Zelensky thawn tongaw in remawknak thuhla reltlang dingin a lungkim thlang. Russia ralkap pawlin Ukraine nauhak tlawnginn le cinema hmunpi cu bomb in an va puah hnuah leitlun mipi pawlin Putin cu leitlun huap thuṭhennak ah hremnak pe dingin thubuai an thehlut.\nCumi hnuah Putin in Ukraine president tong dingin le remawknak thuhla reltlang dingin a lungkim thu BBC thuthang sungah an tarlang. Ziangtik ah an tongaw ding ti cu an tarlang hrih lo, an tonawknak ding hmun cu zoi lam khal ih um/tang lo neutral ram ah a si ding.\nUkraine president in ziang thuhla hman a suah hrih lo, Russia le Uraine ram an buai hnuah an palai pawl cu neutral ram ah an tongaw ṭheu nan remawknak an tuah thei dah lo. Russia in ‘Nan meithal, ralthuam pawl ret uhla NATO ah um tum nawn hlah uh’ tin an dil ih Ukraine khalin, ‘Ukraine ram suahsan uh’ an ti ve, meithal ret cu an tum lo.\nAn zalennak hi midang kutsung ah an pe tum lo. Ukraine president Zelensky in Putin thawn tongaw dingin arak sawm ringring nan Putin in a duh dah lo, tuiṭum ahcun a lungkim thlang. An thurel tummi ah an hlawhtling kem maw ti cu theih a si hrih lo.\nChina Vanzam A Tla, Minung 132 A Phur


Democracy - Chinland Today Media\nAugust 28, 2012 7:16 am·1 comment\nTHANG LIAN MUNG\nA Lettu Ih Part-II Thawn Pehpar In Thuhmaihruai\nHimi part 2 nak ahhin direct democracy thuhla simfaingnak thuhmaihruai a um ih cumi cu direct democracy ih asan le a tican pawl a simfiang a si. Cumi theh ah direct democracy ih asan a phunphun pawl khal cipciarzet in simfiang a si. Himi direct democracy thu hi a ra lai dingmi part pawl khalah simfiangbet vivo ding a si. Hivek in direct democracy thuhla kan thei ih a dang deuhmi democracy pawl khal kan theibet ding. Cuticun kan Chin mi pawlin democracy uk-awkdaan cu kan neel vivo dingih kan theihnak ihsin a takih thathnem pinak ah kan canter leh ding cu a si.\nDIRECT LE TEL VE THLUH DEMOCRACY\n(Direct and Participatory Democracy)\nDemocracy Ih Asan\nDemocracy hi acozah ukawkdaan phunkhat a si ih a famkim tiih ruahmi pakhat a si. Cun duhnak thu nasazet le sinak tahfung pakhat khal a si. Democracy ih a thupibik hramthoknak cu mah le mah ukawknak a si. Democracy timi tongfang ih hrampi cu hlanlai Greece pawlih san ah kir in zingzoi sal a theih. Democracy timi tongfang hi Greek tongfang ‘demokratia’ ihsin a rasuakmi a si ih a tican cu mipi ih uknak, thuneihnak, a si. A tongfang nganmi vek cekci ahcun uktu le ukmi karlak ih thentheknak hi a cang thei lomi a si ti hi a si. Cun democracy ih mi thinlung a lakzetnak pakhat cu, communism le socialism timi tongfang pawl hi Marxism sungah a hram a bun-aw ih a thuhla cipciarzet in kan hmu thei vekin, democracy cu cuvekin kan hmu thei ve loih thupom hrampi le a khuaruah daan khal a umcia lonak hi a si. A ngaingai ahcun democracy hi Nitlaknak lam pawlih nuntukhawsak daan a thangso zawngih phorhsermi cu a si.\nCuruangah democracy hi thaten zohfel ta loih fehsuah pimi tla a si theu. Cun santhuanthu sungih democracy kan zoh tikah a ol lo le a kawkalhmi , le dokalh-awknak pawl thawn thu le hla a hnok deuh sawn ringring a si. Hiti ih thuhla a hnoknak san cu, “Democracy hi tuni tusun khalah a thathozetmi le a nung ih a alh rero mi santhuanthu pakhat a si,” ruangah a si. Cun, “Democracy thawn pehpar ih thuhla pawl khal a hnok theu,” ruangah a si hrih. Asinan democracy cu hngetzet in a dingih a hum-aw thei ringring a si. Ziangahtile democracy ih a manneihnak asilole hlawhtlinnak pawl a simi bangrantlangnak, zalennak, mah le mah nuncan ziaza thansoh awkternak, mi zapi ih hman hiarmi sinak, pumpaak ih hman hiarmi sinak le mi senpi umtu khawsaknak ih thahnempinak, tvp. sungin pakhat asilole tuahsuak theimi pawl ruangah hum-aw thei in le kilhim-aw thei in him takin a ding thei a si.\n2:1.1 Democracy Ih Asan A Phunphun\n“Democracy timi tongfang thawn pehpar in asan tampi a um. A hrekkhat pawl cu a hnuailam ah kan tarlang ding.\ni) Mipi in direct ih uknak le thuneihnak thawn a dingmi acozah phunkhat.\nii) Milai umtu khawsaknak ah sinak sang le niam par le mithmai nei le thil ngahtheinak pawl par hnakin a bangranmi tikcu caantha le pumpaak manhlutnak pawl parih hram a bun-aw mi ukawknak phunkhat.\niii) Mipi tamsawn lungkimnak thupit ter in thu relcatnak le cumi thu relcatmi parih a thum-awmi acozah.\niv) Mipum mal sawn miphun pawl hrangah ruatin cu pawlih covo zohthat saknak le mipum tam sawn miphun pawlih huham tlun khalah a cekfelmi uknak.\nv) Mi zapi in an duhmi vote an pektheinak dingah mipi theih ih zuamawk theinak khuan a pektu acozah.\nvi) Mipi lakih ram thuhlalam ah tel dingin zianghman a ruat ve lotu le a paih ve lotu pawl hrang khalah humhim le tuamhlawm ih tuanvo laak ih tuan sak a simi acozah ukdaan.\nvii) Ukmi mipi pawlih lungkimmi acozah ukdaan.\nHminsin: Part-III nak peh sal ding\non September 1, 2012 at 12:38 pm\n“2:1.1 Democracy ih asan a phunphun” timi hi 1:1.1 sawn a si.


OpenDisc | VANCUNG THAIHLIO\nArchive | OpenDisc RSS feed for this section\nPosted on 25 August 2010. Kan Kawlram pi hrilawnak ah kan Chin party pahnih an tel ve. Tutiang ziang ngai a faing fai lo mi thu le hla a phunphun lak ah kan Chin party hnih cu Election ah hlunghlai zet an tel. Hih election thu thawn pehpar aw in opposition party pawl lak ih a cak bik mi NLD [...]\nPosted in OpenDisc5 Comments\nChinram ṭhansonak hrangah\nPosted on 19 March 2010. Tuiṭum kan zate ruat tlang ding ih kan hril mi thutlangpi cu Chinram ṭhansonak hrangah ti asi. Chinram hi kan/nan duhdawt cio, cu mi parah ziang vekin kekar in hmual a nei mi thli kan tuah thei ding, ziang vekin kan ṭhangso ter ding ti pawl ruat tlang ding in kan lo sawm. Na ruahnak [...]\nPosted in OpenDisc4 Comments\nPosted on 02 February 2010. December thla kan lut in cu rualpi pawl thawn kan sut aw celcel mi cu X-Mas khawi lam ah ha nan hmang ding, ziang program na nei ti asi ṭheu. Cuvekin Febuary thla kan thleng in cu Chin phun suahni ziang tin nan hmang zik ti suah aw asi. A rei hla ah 62th Chin [...]\nPosted in OpenDisc7 Comments


Kiosa Phaw A Hrukmi Laak - Chinland Today Media\nJuly 18, 2009 8:26 am·0 comments\nProfet deu pawl khi raalring uh; an lenglam cun tuu bangin nan lakah an tlang;\nasinan an sunglam cu cinghnia hraang vek an si. -Matt. 7:15\n– Saam 20-22\n– Tirhthlah 21:1-17\nC.S Lewis ih nganmi “Chronicles of Narnia” cabu komkhawm ih a netabik cabu: “Netabik Raaldo awknak” timi cabu sungah Shift timi mi bum hmangzet Zawng in Kiosa vun a sar ih zawn a lungzetmi Laak pakhat a hrukter. Cumi ttheh tikah Shift cun Kiosa vun hruk in a thup awmi Laak cu Narnia ram siangpahrang ngaingai Aslan (Kiosa) a si tiah thu a than ih Narnia ram ih raal pawl thawn rualremnak an tuah ih Narnia ram cu uk tlang dingin an tum.\nSiangpahrang kum note Tirian cun Aslan in hivek in thil ttha lozet a tuah ding hi a zum thei lo. Cuticun siangpahrang ngaingai Kiosa (Aslan) ih bomnak in mi bum hmang Shift (Zawng) le Kiosa lem (Laak) cu a do ih a neh thluh saal.\nSatan in Pathian ih sinak pawl a cawng ti’n Bible in a sim. A tumtahmi cu Cungnungbik vekih um ding hi a si (Isaiah 14:12-15). Jesuh ih umnak ah midang umter tahrat in mi pawl bumh dingah a zuam. Profet deu (nal prophet) pawl le Khrih deu (anti Christ) pawl kha raalring uh ti’n Jesuh Khrih amah rori in sim. Jesuh in, “Raalring uh, zo hman in lo bum hlah hngai seh. Mi tampi ka hmin in an ra dingih, ‘Keimah hi Messiah cu ka si,’ tiah an ti dingih mi tampi an bum ding,” a ti (Matt. 24:4-5).\nA dikmi Khrih le a dik lomi Khrih (Khrih lem) cu ziangti’n kan thleidang thei ding? A dikmi Khrih ih thu cu Bible ah in sim. Bible ih sim vek a si lomi Khrih cu Kiosa phaw hrukmi Laak a si.\nPathian hnen ihsin ka ngahmia si ti’n,\nThu a simtu pohpoh raalring aw;\nPathian ttongkam thawn a mil aw lo ahcun,\nA simmi thu va zum hlah.\nPathian Ttongkam cun a sualmi theihthiam theinak fimnak a pe.\nThihnak tlak Natnak


Corona virus nat nak lak ah nunau Pathian hna tuan pawl hmaisabik ah an tel | Radio Veritas Asia\nCorona virus nat nak lak ah nunau Pathian hna tuan pawl hmaisabik ah an tel\nCorona virus nat nak lak ah nunau Pathian hna tuan pawl hmaisabik ah an tel (25.3.2020)\nCovid 19 nat caan ah mah hrang nun nak ah tih a nung ti thei nain nunau Pathian hna tuan pawl cu an theih tawp in zuam in an pe aw a si.\nLei lung pi ih a karh rero mi Corona virus nat nak hman ziang ah siar loin, an nun nak khal a thu pi ah ret lo in an pe aw asi.\nAn mah pawl cu nurse an si le si lo theih lo, tlawng sung lawng ih a um tu Sister pawl tla an si thei men. An mah kaiih a hleice ih Kawhhran hnatuan nak ihCharism cu mi harsa pawl le naat nei pawl zoh ding tiin a tel le tel lo theih lo, an mah pawl an neih ring ring mi tha a nei zet mi an hriamhrei pahnih cu thla cam nak le duh dawt nak a si ti thu\nLei lung tlun ih thawng tampi Pathian hna tuan pawl kom pawl cu siar cawk lo mi sii zung duty tuan vo tleng awk caan ah, minaa pawl kil khawn nak pawl, bawm tul mi pawl hrangah to del awk thei nak, a thu pi ih tul mi thu hla pawl, thla cam nak ih tha pek daan pawl thawn a tu buai nak pawl cu hmuh daan a phun phun in do rero asi thu\nItaly ih virus a thoh pek ihsin Daughters of St. Camillus sister kai tlawng cu zuam nak thawn an pe aw thu\nCui kai ih sister pawl cu Italy ram ih a thu pi bik ih siizung panga asi mi Rome, Trento, Treviso, Brescia le Cremona ah hna tuan an bom thu le a nei ta pathum cu Covid a hleice ih a cang nak hmun asi thu\nAn kai ah thu kam nak pathum siloin thu kam nak pali an siar thu le a pali nak thu kam nak cu a tul ah cun mai nun nak pek a tul mi minaa pawl zoh ding tiin kai uk tu Sr. Lancy Ezhupara in Vatican Radio ih interview nak ah a sim asi.\nSister pawl cu nitin Covid minaa pawl thawn an um tlang ring ring thu Vatican thuthang in kan thei asi.\nCorona virusnat hrik len sung mipi pawl thawn missa raithawinak an tuah ruangah Siangbawi pawl kaih an tong March, 30.2020\nCorona nat hrik len sung, German Cadinal in Inn le lo, nei lo pawl umnak dingah Seminary (Siangbawi) tlawng a on sak 30.3.2020\nItalian Convent hmunkhatah Sister 6 in Religious kar lakih a karhzai rero mi Coronavirus nat nakin an nunnak liam March, 30. 2020\nCorona pulhnat ruangih rilrawngnak a tuar tu pakhat ciar hrangah Pope Francis in thlacam sak March 27, 2020


grosir kaos anak islami murah Archives - KULAKAN PAKAIAN SURABAYA\nKulakan Gamis DNA Salur Anak Syari Murah Surabaya 37Ribu #GAMIS_ANAK_MURAH GAMIS DNA SALUR – Bahan Katun spandek Size 4-8 (Anak Usia 4-5Thn): Rp. 37.000 Size 10-14 (Anak Usia 6-7Thn) :Rp. 39.000 Size 16-20 (Anak Usia 8-10Thn) :Rp. 42.000 Banyak Pilihan Motiv & Warna Menarik Tiap Minggunya.


Chin National Front (CNF) ralkap fala Daisy- Interview nak – My News\nChin National Front (CNF) ralkap fala Daisy- Interview nak\nadmin June 9, 2022 Leave a Comment on Chin National Front (CNF) ralkap fala Daisy- Interview nak\nKum 2021 February ni ih sin ralkapin thuneihnak a lak hnuah ralkap thuneihnak pawm lo, thalai thenkhatin ralthuam kenhin military council ralkap cu an bei let a si.\nCumi thalai pawl lak ih sin Chin nunau fala Daisy khal a tel ve a si. Fala Daisy cu Magui University ih sin Law degree la zo mi a si ih, tuah cun Chin National Front (CNF) headquarters Victoria ralkap camp-ih ralkap lam sinak tuanvo nei tu a si, amah interview-nak; thusuhnak leh a simnak hi rak ngai hnik uh. .\nThusuhnak: Himi ralthuam na ken nak san hi in sim thei pei maw, Hi dictator system hi kanmahin kan dodal lo a si ah cun dodaltu an um nawn lo ding cumi ruangah, thalai pawl cu tun hi an harhsuak can a si timi ruahnak neiin hi mi Chin National Front-ah hin ka lut ih, ralthuam ka keng a si tiin a sim.\nRalthuam kan ken hlanah cun ralmuang takin lam kan zawh ih. asinan military council lamin ralthuam an lek suak ih, mipi cu dik lo takin an kai ih, thalai tam tak an tel. Cu mi lakah hin ka rualpi pawl tla an tel a si, curuangah ralthuam tel lovin kan dodal thei lo ih, kanni lamah cannak a tam tuk thlang ruangah leh ralthuam an ken vekin keng ve a tul ti ruahnak neiin ralthuam keng ka si.\nThusuhnak: Ralthuam na keng hlanih na thil tummi leh na rak suangtuahnak pawl in sim thei pei maw, Kei chu Dan lam thei mi ka si vekin, Ukil tha tak si ka chak ih. Cun Law school-ih tlawng ka kai khal hi, tum nei ih kai ka si. Kan Chin state-ah hin zirnak hi a rak hniam tuk ih. Khawpi lamah fehin zir a tul theu. Cu mi a si ruangah zirnakah hin harsatnak tam pi a um theu a si. Tawng leh thil dangah thleihdannak tampi a um ih. Tin, Dan lam zir hi kan nasa a si. Dan lam zirih eihawlnak ih hmang kan mal tuk ruangah, kei cun mai khua ih hmang tangkai theihnak ding ngaihtuahin cu mi school-ah cun ka zir suak a si.\nThusuhnak: Na hmai lam can ih na tumtahnak le tuih na dinhmun zoh salin beidawng can na nei theu maw. A cangah cun ka beidawng nasa theu, . Ka rak tumtahnak leh tuih ka dinhmun cu a bang aw thei nawn lo ruangah, ka beisei nak a hlo ih ka beidawn theih a si. Sinan, beidawng thei kan si lo. Tuan ding tam pi kan nei ih. Harsatnak, Thlipi a um hnu lawngah hin boruak a dai nuam theu a si, curuangah tuih kan thlen cinah hi mi cu ka tih thei a si lo, a theih loh tiih beidawng mai lovin, a theih dan lam leh a tha sawn ngaihtuahnak thinlung thawn hmai lam kan pan phawt cun ziangtik niah maw cu hlawhtlinnak cun in rak hmuak ding ti ka zum a si a ti.\nZRA pawl hi Uico SAC ralhrang military council kut leh ke an si Zomi Revolutionary Army is Puppet fighter of Burma Army. →\n← Thantlang Baptist Church(TBC) Biakinn A Kang


19 december 2019 03:59 av Racikan Umpan Ikan Patin Kolam Harian Terjitu\n17 december 2019 21:29 av Sabung Ayam Online\n17 december 2019 13:58 av crlrty hemens\n17 december 2019 12:01 av Wendy\n17 december 2019 07:41 av Essen Ikan Tawes Anti Boncos\n17 december 2019 04:19 av Cara Memancing Ikan di Malam Hari Agar Cepat STRIKE!\n17 december 2019 02:07 av Resep Umpan Ikan Patin Segala Kondisi Anti ZONK!\n16 december 2019 09:05 av Rand Mcnally Dock Update


A Pasal Ekinn Sungah Aum Rei Thei Tuk! Hotel Ah Rawlei Dingin An Feh, Ekinn Sungah Minute 45 Lenglo Aum Ruangah Rawl Arak Ei Tan Ih A Tlungsan – Meifar\nJustin timi pacang cu ekinn sungah aum rei theituk, nikhat ah vei 4/5 cu ekinn sungah a lut ih nikhat ah nazi 4 sung cu ekinn sungah a caan a hmangliam. Nikhat cu a nupi thawn restaurant ah rawlei dingin an va feh, rawlei ding an cah laiah Justin in “Ka thiaraw lawk ding” a ti.\nA nupi in aum rei pang ding ti a phang ruangah dimten “restaurant a si hi va um rei aw hlah” a ti. Justin khalin “minute 1 lawng ka rei ding” a tiih ava feh, asinan a mizia cu a thleng thei cuang lo ih minute 45 sung ava to.\nAn rawl cahmi pawl a thleng thluh ih ara suak cuang lo, a nupi cu mipa bathroom ah ava lut ih “Na ṭha maw?” tin a sut, Justin in “Ka ṭha, second khat ah ka ra hngal ding” a ti lala. Asinan, ekinn sungih um cu nuam a ti tuk ih a suak cuang lo ruangah a nupi in rawl arak ei tan ih bill a pek hnuah a tlungsan.\nA nupi in a phone nan phone khal a kai duh lo bet, cumi hnuah a pasal cu amahten ara tlung ih “Ka phone bettery a cem ruangah phone ka kai thei lo” a ti. Cun an rawl tuah a rei tuk ding ti ka zum ruangah ka to ham deuh tin a simfiang aw. A nupi in online mipi pawl hnenah ziangtin so ka tuah ding tin bawmnak a dil.\nA pasal ekinn sungah aum rei thei tuk ruangah a buai, online mipi in “Na hrangah 100 percent in a rinum lo a si ding. Neta ekinn a feh tikah a phone kengter hlah, a phone keng loin ekinn sungah aum rei lai thotho asilen a lo sim duhlomi taksa lam damlonak anei a si ding. Sibawi hnenah fehpi lohli aw” an ti.\nThailand Pacang In Nupi 2 Anei Ih Buainak An Nei Dah Lo